AN COIMISIÚN EORPACH An Bhruiséil,7.12.2022 COM(2022) 695 final 2022/0402(CNS) Togra le haghaidh RIALACHÁN ÓN gCOMHAIRLE maidir le dlínse, an dlí is infheidhme, aithint agus forfheidhmiú cinntí agus glacadh le hionstraimí barántúla in ábhair tuismíochta agus maidir le Deimhniú Eorpach Tuismíochta a chruthú

{SEC(2022) 432 final} - {SWD(2022) 390 final} - {SWD(2022) 391 final} - {SWD(2022) 392 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá sé d’aidhm ag an Aontas limistéar saoirse agus ceartais a chruthú, a chothabháil agus a fhorbairt ina n‑áirithítear saorghluaiseacht daoine, rochtain ar an gceartas agus lánurraim do chearta bunúsacha. Chun an cuspóir sin a chur chun cinn, dúirt Uachtarán an Choimisiúin von der Leyen ina haitheasc ar Staid an Aontais in 2020 ‘Más tuismitheoir i dtír amháin thú, is tuismitheoir i ngach tír atá ionat’. Leis an ráiteas sin rinne Uachtarán an Choimisiúin tagairt don ghá lena áirithiú go dtugtar aitheantas don tuismíocht a shuitear i mBallstát amháin i ngach aon Bhallstát eile chun gach críche. Sainaithníodh an tionscnamh sin mar phríomhbheart i Straitéis an Aontais Eorpaigh maidir le cearta an linbh agus i Straitéis an Aontais Eorpaigh um Chomhionannas LGBTIQ. Is é is cuspóir don togra cosaint ceart bunúsach agus chearta eile an linbh in imthosca trasteorann a neartú, lena n‑áirítear a gceart féiniúlachta, chun neamh‑idirdhealú agus chun saol príobháideach agus saol teaghlaigh a fháil, agus chun ceart comharbais agus cothabhála i mBallstát eile, agus leas an linbh á thabhairt san áireamh mar phríomhthosaíocht. I gcomhréir leis an gcuspóir sin, cuirtear i dtábhacht le conclúidí na Comhairle maidir le Straitéis an Aontais Eorpaigh um chearta an linbh gur cearta uilíocha iad cearta an linbh, go bhfuil ag gach leanbh na cearta céanna gan idirdhealú d’aon chineál, agus nach mór gurb é leas an linbh an phríomhthosaíocht i gcás gach gníomhaíochta a bhaineann le leanaí, cé acu údaráis phoiblí nó institiúidí príobháideacha a ghlacann iad. Is cuspóirí breise leis an togra iad deimhneacht dhlíthiúil agus intuarthacht a sholáthar i ndáil leis na rialacha um dhlínse idirnáisiúnta agus an dlí is infheidhme maidir le suí na tuismíochta in imthosca trasteorann agus chun aitheantas a thabhairt do thuismíocht, agus na costais dlí agus an t‑ualach a laghdú do theaghlaigh agus do bhreithiúna na mBallstát i dtaca le himeachtaí dlíthiúla maidir le haitheantas a thabhairt don tuismíocht i mBallstát eile. Is é an fáth leis an ngá chun aitheantas do thuismíocht idir Ballstáit a áirithiú gur minice do shaoránaigh a bheith in imthosca trasteorann, mar shampla i gcás ina gcónaíonn daoine muinteartha leo i mBallstát eile, ina dtaistealaíonn siad laistigh den Aontas, ina n‑aistríonn siad chuig Ballstát eile le post a chuardach nó le teaghlach a bhunú, nó le maoin i mBallstát eile a cheannach. Meastar faoi láthair go bhféadfadh timpeall is 2 mhilliún leanbh a bheith in imthosca nach dtugtar aitheantas chun gach críoch i mBallstát amháin don aitheantas dá dtuismíocht mar a shuitear i mBallstát eile í. Ceanglaítear i ndlí an Aontais cheana féin go dtugann Ballstáit aitheantas do thuismíocht an linbh mar a shuitear i mBallstát eile chun críocha na gceart a ghabhann don leanbh sin ó dhlí an Aontais, go háirithe faoi dhlí an Aontais maidir le saorghluaiseacht, lena n‑áirítear Treoir 2004/38/CE maidir le ceart shaoránaigh an Aontais agus bhaill a dteaghlaigh aistriú agus cur fúthu faoi shaoirse laistigh de chríoch na mBallstát, lena mbaineann an ceart chun cóir chomhionann agus an toirmeasc ar bhacainní i gcúrsaí amhail aitheantas d’ainmneacha. Ní éilítear i ndlí an Aontais ar Bhallstáit go fóill áfach aitheantas a thabhairt do thuismíocht linbh mar a shuitear i mBallstát eile chun críocha eile. Féadann an neamhaitheantas sin iarmhairtí diúltacha suntasacha a chruthú do leanaí. Cuirtear bac leis ar a gcearta bunúsacha in imthosca trasteorann, agus féadfar séanadh na gceart a dhíorthaíonn siad ón tuismíocht de réir an dlí náisiúnta teacht dá thoradh. Is féidir le leanaí a gcuid ceart comharbais nó cothabhála i mBallstát eile a chailliúint dá réir, nó is féidir leo a gceart a chailliúint go bhfeidhmeoidh aon duine dá gcuid tuismitheoirí mar a n‑ionadaí dlíthiúil i mBallstát eile a mhéid a bhaineann le cúrsaí amhail cóireálacha leighis nó scolaíocht. D’fhéadfaí iallach a chur ar theaghlaigh dá mbaineann na deacrachtaí sin dul i mbun imeachtaí dlíthiúla le haitheantas a fháil do thuismíocht a leanaí i mBallstát eile, ach baineann am, costais agus ualach leis na himeachtaí dlíthiúla sin do theaghlaigh agus do bhreithiúna na mBallstát araon, agus bíonn torthaí neamhchinnte dá mbarr. I ndeireadh na dála, cé nach foláir do Bhallstáit aitheantas a thabhairt don tuismíocht mar a shuitear i mBallstát eile chun críocha na gceart a dhíorthaítear ó dhlí an Aontais, d’fhéadfaí teaghlaigh a dhíspreagadh ó fheidhmiú a gcirt chun saorghluaiseachta ar eagla nach dtabharfaí aitheantas do thuismíocht a gcuid leanaí chun gach críoch i mBallstát eile. Is iad na fáthanna a bhaineann leis na deacrachtaí atá ann faoi láthair maidir le haitheantas do thuismíocht go mbíonn rialacha substainteacha difriúla ag na Ballstáit maidir le suí na tuismíochta in imthosca intíre, atá faoina n‑inniúlacht agus a fhanfaidh faoina n‑inniúlacht, ach go mbíonn rialacha difriúla acu freisin maidir le rialacha um dhlínse idirnáisiúnta agus coinbhleacht dlíthe maidir le suí na tuismíochta in imthosca trasteorann agus maidir le haitheantas a thabhairt don tuismíocht a suíodh i mBallstát eile, rud a bhfuil inniúlacht ag an Aontas chun gníomhú ina leith. An lá inniu ann, áfach, i gcás ionstraimí an Aontais maidir leis an dlí teaghlaigh lena mbaineann impleachtaí trasteorann, lena n‑áirítear na cinn um fhreagracht tuismitheoirí agus cothabháil, um chomharbas agus um chur i láthair doiciméad poiblí i mBallstát eile; ní áirítear orthu rialacha maidir le dlínse idirnáisiúnta agus coinbhleacht idir dlíthe maidir le suí na tuismíochta in imthosca trasteorann ná maidir le haitheantas do thuismíocht idir Ballstáit ina raon feidhme. Taispeántar sna gearáin ó shaoránaigh, sna hachainíocha le Parlaimint na hEorpa agus sna himeachtaí dlíthiúla na fadhbanna a bhaineann do theaghlaigh chun aitheantas a fháil do thuismíocht a leanaí in imthosca trasteorann laistigh den Aontas, i gcás ina n‑aistríonn siad chuig Ballstát eile nó ina bhfilleann siad ar a mBallstát tionscnaimh agus ina n‑iarrann siad aitheantas do thuismíocht chun gach críoch. Le haghaidh a thabhairt ar na fadhbanna a bhaineann le haitheantas do thuismíocht chun gach críoch agus leis an easnamh atá ann faoi láthair i ndlí an Aontais a dhúnadh, tá an Coimisiún ag moladh go nglacfaí rialacha an Aontais maidir le dlínse idirnáisiúnta um thuismíocht (lena gcinntear cúirteanna an Bhallstáit ag a bhfuil inniúlacht chun cúrsaí tuismíochta a phlé, lena n‑áirítear suí na tuismíochta, in imthosca trasteorann) agus an dlí is infheidhme (lena n‑ainmnítear an dlí náisiúnta ar cheart feidhm a bheith leis maidir le cúrsaí tuismíochta, lena n‑áirítear i ndáil le suí na tuismíochta, in imthosca trasteorann), sa chaoi go n‑éascófaí ansin d’ aitheantas a thabhairt i mBallstát amháin don tuismíocht a shuitear i mBallstát eile. Tá an Coimisiún ag moladh freisin go gcruthófaí Deimhniú Eorpach Tuismíochta ar féidir le leanaí (nó lena n‑ionadaí dlíthiúil) a iarraidh agus a úsáid chun fianaise a sholáthar maidir lena dtuismíocht i mBallstát eile. I bhfianaise go bhfuil sé den cheart céanna ag gach leanbh de réir an dlí idirnáisiúnta, dhlí an Aontais agus dhlíthe na mBallstát gan idirdhealú, cumhdaítear leis an togra aitheantas a thabhairt do thuismíocht linbh gan beann ar an gcaoi ar gineadh nó ar rugadh an leanbh, agus gan beann ar chineál teaghlaigh an linbh. Áirítear leis an togra seo dá réir an t‑aitheantas a thabhairt do thuismíocht linbh ag a bhfuil tuismitheoirí comhghnéis agus freisin an t‑aitheantas a thabhairt do thuismíocht linbh a uchtáiltear trí uchtáil intíre i mBallstát. Ní dhéantar difear leis an togra áfach d’inniúlacht na mBallstát chun rialacha substainteacha an dlí teaghlaigh a ghlacadh amhail rialacha maidir le sainmhíniú ar theaghlach nó rialacha maidir le suí na tuismíochta in imthosca intíre. Ní dhéantar difear leis an togra freisin do rialacha na mBallstát maidir le haitheantas a thabhairt do phóstaí nó páirtíochtaí cláraithe a dhéantar ar an gcoigríoch. Beidh feidhm leis an togra gan beann ar náisiúntacht leanaí agus ar náisiúntacht a dtuismitheoirí. Is amhlaidh áfach, i gcomhréir le hionstraimí an Aontais atá i bhfeidhm faoi láthair maidir le cúrsaí sibhialta (lena n‑áirítear an dlí teaghlaigh) agus maidir le cúrsaí tráchtála, ní éilítear leis an togra ach aitheantas a thabhairt do dhoiciméid nó glacadh leo, lena suitear nó lena gcruthaítear an tuismíocht arna n‑eisiúint i mBallstát, agus leanfaidh an t‑aitheantas a thugtar do dhoiciméid nó an glacadh leo, lena suitear nó lena gcruthaítear an tuismíocht arna n‑eisiúint i dtríú Stát, dá rialú ag an dlí náisiúnta. •Comhsheasmhacht le forálacha beartais sa réimse beartais An lá inniu ann, ní foláir do Bhallstáit cheana féin de réir dhlí an Aontais atá i bhfeidhm faoi láthair aitheantas a thabhairt do thuismíocht linbh mar a shuitear i mBallstát eile chun críche fheidhmiú na gceart a dhíorthaíonn an leanbh ó dhlí an Aontais, go háirithe maidir le saorghluaiseacht. Ní dhéantar difear leis an togra d’oibleagáid an Bhallstáit sin. In éagmais rialacha an Aontais áfach maidir le dlínse idirnáisiúnta agus maidir leis an dlí is infheidhme i ndáil le suí na tuismíochta in imthosca trasteorann agus maidir le haitheantas do thuismíocht i mBallstát chun críocha na gceart a dhíorthaíonn leanbh ón tuismíocht de réir an dlí náisiúnta, is le dlí gach Ballstáit a rialaítear na cúrsaí sin faoi láthair. Le hionstraimí an Aontais atá i bhfeidhm faoi láthair rialaítear an t‑aitheantas a thugtar do chinntí cúirte agus d’ionstraimí barántúla i roinnt réimsí lena mbaineann ábharthacht dhíreach do leanaí in imthosca trasteorann, amhail freagracht tuismitheoirí, cothabháil agus comharbas. Eisiatar cúrsaí tuismíochta ó raon feidhme na n‑ionstraimí sin áfach. A mhéid a bhaineann leis féin, tugtar aghaidh sa Rialachán maidir le doiciméid phoiblí ar bharántúlacht na ndoiciméad poiblí i réimsí áirithe, lena n‑áirítear breith, tuismíocht agus uchtáil, ach ní chumhdaítear leis an t‑aitheantas a thugtar d’inneachar na ndoiciméad poiblí den sórt sin. Bheadh glacadh rialacha comhchoiteanna maidir le dlínse idirnáisiúnta agus maidir leis an dlí is infheidhme i ndáil le suí na tuismíochta in imthosca trasteorann agus maidir leis an aitheantas a thugtar do thuismíocht i mBallstát eile mar chomhlánú do reachtaíocht an Aontais atá i bhfeidhm faoi láthair maidir leis an dlí teaghlaigh agus an comharbas agus d’éascódh sé dá cur i bhfeidhm, óir is réamhcheist í tuismíocht linbh nach mór a réiteach sula gcuirfí i bhfeidhm rialacha an Aontais atá i bhfeidhm faoi láthair maidir le freagracht tuismitheoirí, cothabháil agus comharbas a mhéid a bhaineann leis an leanbh.

Óir tá sé d’aidhm ag an togra cosaint a thabhairt do chearta leanaí in imthosca trasteorann, tá sé comhsheasmhach le Coinbhinsiún na Náisiún Aontaithe um Chearta an Linbh, ina bhforáiltear nach mór do Stáit Rannpháirteacha a áirithiú go dtugtar cosaint don leanbh in aghaidh gach cineál idirdhealaithe nó pionóis ar bhonn stádas nó ghníomhaíochtaí thuismitheoirí an linbh (Airteagal 2); nach mór gurb é leas an linbh an phríomhthosaíocht, i ngach gníomhaíocht lena mbaineann leanaí, cé acu arb iad na cúirteanna nó comhlachtaí reachtacha a dhéanann iad (Airteagal 3); agus go bhfuil an ceart ag leanaí chun féiniúlachta agus le cúram a fháil óna dtuismitheoirí (Airteagail 7 agus 8). Tá an togra comhsheasmhach freisin leis an gCoinbhinsiún Eorpach um Chearta an Duine, lena ndéantar foráil maidir leis an gceart chun meas a fháil ar an saol príobháideach agus ar shaol an teaghlaigh, agus leis an gcásdlí ábhartha de chuid na Cúirte Eorpaí um Chearta an Duine, lena n‑áirítear a mhéid a bhaineann le haitheantas a thabhairt do leanaí a bheirtear trí mháthairionadaíocht. Ar deireadh, tá sé comhsheasmhach freisin leis an gcuspóir cosaint a thabhairt do chearta an linbh agus iad a chur chun cinn mar a leagtar amach sa Chonradh ar an Aontas Eorpach iad (Airteagal 3(3) agus 3(5) CAE) agus i gCairt um Chearta Bunúsacha an Aontais Eorpaigh (‘an Chairt’). Is leis an gCairt a ráthaítear, i gcur i bhfeidhm agus i gcur chun feidhme dhlí an Aontais, cosaint a thabhairt do chearta bunúsacha leanaí agus a dteaghlaigh. Áirítear leis na cearta sin an ceart chun meas a fháil ar an saol príobháideach agus ar shaol an teaghlaigh (Airteagal 7), an ceart chun neamh‑idirdhealú (Airteagal 21), agus ceart na leanaí chun gaol pearsanta agus teagmháil dhíreach a choinneáil ar bun ar bhonn tráthrialta leis an mbeirt tuismitheoirí más chun a leasa iad (Airteagal 24). Ar bhonn Choinbhinsiún na Náisiún Aontaithe um Chearta an Linbh, foráiltear in Airteagal 24(2) den Chairt freisin, nach mór gurb é leas an linbh an phríomhthosaíocht i ngach gníomhaíocht i ndáil le leanaí, is cuma cé acu a dhéanann na cúirteanna nó comhlachtaí reachtacha na gníomhaíochtaí sin. •Comhsheasmhacht le beartais eile de chuid an Aontais Baintear leas as roinnt tionscnamh beartais leis an togra seo. Áirítear leo sin ‘ClárStócólm na Comhairle Eorpaí 2010 – an Eoraip atá oscailte agus slán ag freastal ar shaoránaigh agus á gcosaint’, Plean Gníomhaíochta an Choimisiúin lena gCuirtear Clár Stócólm chun Feidhme, agus an Páipéar Glas ó 2010 dar teideal ‘Less bureaucracy for citizens:[Níos lú maorlathais do shaoránaigh:] saorghluaiseacht na ndoiciméad poiblí a chur chun cinn agus aitheantas a thabhairt d’éifeachtaí na dtaifead stádais shibhialta’. Thairis sin, in 2017, d’iarr Parlaimint na hEorpa ar an gCoimisiún togra reachtach a chur faoina bráid maidir le haitheantas a thabhairt d’orduithe uchtála. In 2020, d’fhógair an Coimisiún bearta chun a áirithiú go dtabharfaí aitheantas don tuismíocht a shuitear i mBallstát i ngach aon Bhallstát eile. Cuireadh an tionscnamh sin san áireamh le Straitéis 2021 an Aontais Eorpaigh maidir le cearta an linbh mar phríomhbheart chun tacú leis an gcomhionannas agus le cearta leanaí agus freisin le Straitéis 2020 an Aontais Eorpaigh um Chomhionannas LGBTIQ . Chuir Parlaimint na hEorpa fáilte roimh thionscnamh an Choimisiúin ina Rún in 2022 maidir le cosaint a thabhairt do chearta an linbh in imeachtaí sibhialta, riaracháin agus dlí teaghlaigh. Cuirtear i dtábhacht i gconclúidí ón gComhairle maidir le Straitéis an Aontais Eorpaigh maidir le cearta an linbh gur cearta uilíocha iad cearta an linbh, go bhfuil ag gach leanbh na cearta céanna gan idirdhealú d’aon chineál, agus nach mór leas an linbh a bheith ina phríomhthosaíocht i ngach gníomhaíocht i ndáil le leanaí, cé acu arb iad údaráis phoiblí nó institiúidí príobháideacha a dhéanann iad. Is gá go mbaineann bunú creata dhlíthiúil leis sin ina bhfuil rialacha aonfhoirmeacha maidir le dlínse idirnáisiúnta agus an dlí is infheidhme chun aitheantas a thabhairt do thuismíocht idir Ballstáit lena gcuirtear ar chumas do leanaí a gcuid ceart a theachtadh san Aontas gan idirdhealú. 2.BUNÚS DLÍ, COIMHDEACHT AGUS COMHRÉIREACHT •Bunús dlí De réir Chonarthaí an Aontais, tá an dlí substainteach maidir le cúrsaí teaghlaigh, lena n‑áirítear stádas dlíthiúil daoine, faoi réir inniúlacht na mBallstát, rud a chiallaíonn gur sa dlí náisiúnta a leagtar síos na rialacha substainteacha chun tuismíocht duine a shuí. Is féidir leis an Aontas bearta a dhéanamh áfach maidir leis an dlí teaghlaigh lena mbaineann impleachtaí trasteorann de bhun Airteagal 81(3) CFAE, amhail bearta chun éascú d’aitheantas na tuismíochta, a luaithe a shuitear i mBallstát í, i mBallstáit eile. Féadtar a áireamh leis na bearta sin glacadh rialacha comhchoiteanna maidir leis an dlínse idirnáisiúnta, an dlí is infheidhme agus nósanna imeachta chun aitheantas a tabhairt do thuismíocht i mBallstát eile. Leis na bearta sin, ní thiocfaidh comhchuibhiú dhlí substainteach na mBallstát astu maidir le sainmhíniú ar theaghlach ná maidir le suí na tuismíochta in imthosca intíre. Fearacht ionstraimí eile an Aontais maidir leis an dlí teaghlaigh, tá sé d’aidhm ag an togra aithint chinntí cúirte agus ionstraimí barántúla maidir le tuismíocht a éascú trí rialacha comhchoiteanna a ghlacadh maidir le dlínse idirnáisiúnta agus an dlí is infheidhme. Tá sé d’aidhm ag an togra an t‑aitheantas do thuismíocht a shuitear i mBallstát eile a éileamh chun críocha, go sonrach, na gceart a dhíorthaítear ón tuismíocht de réir an dlí náisiúnta. Dá bhrí sin, is é Airteagal 81(3) CFAE an bunús dlí iomchuí. De bhrí Phrótacal Uimh. 22 a ghabhann le CFAE, ní bhíonn feidhm ag bearta dlíthiúla a ghlactar i limistéar an cheartais sa Danmhairg, ná ní bhíonn sí faoina gceangal. De bhrí Phrótacal Uimh. 21 a ghabhann le CFAE, ní bhíonn Éire faoi cheangal bearta den sórt sin freisin. A luaithe a chuirtear togra i láthair sa limistéar sin áfach, féadann Éire fógra a thabhairt faoina mian a bheith páirteach i nglacadh agus i gcur i bhfeidhm an bhirt agus, a luaithe a ghlactar an beart, féadfaidh sí fógra a thabhairt faoina mian glacadh leis an mbeart. •Coimhdeacht Cé gur faoi na Ballstáit atá sé rialacha a leagan síos maidir leis an sainmhíniú ar an teaghlach agus maidir le suí na tuismíochta, is idir an tAontas agus na Ballstáit a chomhroinntear an inniúlacht chun bearta a dhéanamh i dtaca leis an dlí teaghlaigh agus cearta an linbh lena mbaineann impleachtaí trasteorann. Baineann gné Aontais le fadhbanna um an aitheantas a thugtar i mBallstát don tuismíocht a shuitear i mBallstát eile chun críocha na gceart a dhíorthaítear ón dlí náisiúnta nó ó dhlí an Aontais óir is gá baint a bheith ag dá Bhallstát leis an aithint. Baineann gné Aontais le hiarmhairtí an neamhaitheantais a thugtar don tuismíocht freisin, óir is féidir go ndíspreagfaí teaghlaigh ó fheidhmiú a gcirt saorghluaiseachta ar eagla nach dtabharfaí aitheantas do thuismíocht a linbh i mBallstát eile chun gach críoch. Tagann fadhbanna le haitheantas do thuismíocht go sonrach ó rialacha substainteacha na mBallstát difriúil do shuí na tuismíochta, agus ó rialacha na mBallstát difriúil maidir le dlínse idirnáisiúnta agus an dlí is infheidhme do shuí na tuismíochta in imthosca trasteorann. Ní fhéadfadh Ballstáit ag gníomhú ina n‑aonar na fadhbanna leis an aitheantas a thugtar don tuismíocht a bhaint go sásúil óir ba ghá go mbeadh rialacha agus nósanna imeachta Ballstát mar an gcéanna nó comhoiriúnach ar a laghad d’fhonn go dtabharfaí aitheantas do thuismíocht idir Ballstáit. Is gá gníomhaíocht a dhéanamh ar leibhéal an Aontais chun a áirithiú go meastar an dlínse chuige sin a bheith ag Ballstát arb iad a chúirteanna nó a údaráis inniúla a shuíonn an tuismíocht, agus go gcuirfidh na cúirteanna agus na húdaráis inniúla eile ag gach Ballstát an dlí céanna i bhfeidhm leis an tuismíocht a shuí in imthosca trasteorann. Is ar an gcaoi sin a choiscfear tuismíochtaí contrártha don duine céanna laistigh den Aontas, agus a thabharfaidh gach Ballstát aitheantas don tuismíocht a shuitear i mBallstát eile. Dá bhrí sin, ba ar leibhéal an Aontais ab fhearr a bhainfí amach cuspóirí an togra seo, de bhrí a raoin feidhme agus a éifeachtaí, i gcomhréir le prionsabal na coimhdeachta. •Comhréireacht Is é is cuspóir don togra seo an t‑aitheantas do thuismíocht idir Ballstáit a éascú trí fhoráil a dhéanamh maidir le haitheantas do (i) chinntí cúirte agus (ii) ionstraimí barántúla lena suitear tuismíocht ag a bhfuil éifeacht dhlíthiúil cheangailteach, agus glacadh le hionstraimí barántúla nach bhfuil aon éifeacht dhlíthiúil cheangailteach acu i mBallstát tionscnaimh ach lena mbaineann éifeachtaí fianaiseacha sa Bhallstát sin. Chun na críche sin, is leis an togra a chomhchuibhítear rialacha na mBallstát maidir le dlínse idirnáisiúnta do shuí na tuismíochta in imthosca trasteorann agus rialacha na mBallstát maidir le heasaontacht dlíthe lena n‑ainmnítear an dlí is infheidhme maidir le suí na tuismíochta in imthosca trasteorann. Ní théann an togra thar a bhfuil riachtanach chun a chuspóirí a bhaint amach: ní chuireann sé isteach ar dhlí náisiúnta substainteach maidir le sainmhíniú an teaghlaigh; ní dhéanann sé difear don dlí náisiúnta maidir le haithint póstaí nó páirtnéireachtaí cláraithe a dhéantar ar an gcoigríoch; ní bhíonn feidhm ag na rialacha maidir le dlínse agus an dlí is infheidhme ach amháin ar shuí na tuismíochta in imthosca trasteorann; éilítear ar Bhallstáit leis gan aitheantas a thabhairt do thuismíocht ach amháin i gcás ina suitear i mBallstát í agus ní i gcás ina suitear i dtríú Stát í; ní dhéanann sé difear d’inniúlacht údaráis na mBallstát chun cúrsaí tuismíochta a phlé; agus is roghnach é an Deimhniú Eorpach Tuismíochta i gcás leanaí (nó a n‑ionadaithe dlíthiúla) agus ní chuirfear in ionad doiciméid choibhéiseacha náisiúnta é ina gcuirtear fianaise ar thuismíocht ar fáil. Urramaítear prionsabal na comhréireachta leis an togra dá bhrí sin. •An rogha ionstraime Ní féidir glacadh rialacha aonfhoirmeacha maidir le dlínse idirnáisiúnta agus an dlí is infheidhme do shuí na tuismíochta in imthosca trasteorann a bhaint amach ach trí Rialachán amháin, óir is le Rialachán amháin a áirithítear léirmhíniú agus cur i bhfeidhm na rialacha ar bhealach a bheidh comhsheasmhach go hiomlán. I gcomhréir le hionstraimí an Aontais roimhe seo maidir leis an dlí príobháideach idirnáisiúnta, is amhlaidh dá bhrí arb é Rialachán an rogha ionstraime dlí.

3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Comhairliúcháin leis na páirtithe leasmhara Agus an togra á ullmhú, rinne an Coimisiún comhairliúcháin fhairsinge in 2021 agus 2022 lenar cuimsíodh gach Ballstát (cé is moite den Danmhairg). Díríodh na comhairliúcháin ar réimse leathan páirtithe leasmhara ag feidhmiú mar ionadaithe do shaoránaigh, údaráis phoiblí, lucht acadúil, gairmithe dlí, eagraíochtaí neamhrialtasacha, agus grúpaí leasmhara ábhartha eile. I gcomhdhéanamh na gcomhairliúchán bhí (i) aiseolas poiblí maidir leis an measúnú tionchair tosaigh; (ii) comhairliúchán poiblí oscailte; (iii) cruinniú le páirtithe leasmhara agus le hionadaithe na sochaí shibhialta; agus (iv) cruinniú le saineolaithe d’údaráis na mBallstát. I dteannta le gníomhaíochtaí comhairliúcháin an Choimisiúin, rinne conraitheoir seachtrach comhairliúcháin. Bhí na comhairliúcháin sin comhdhéanta de (i) shuirbhéanna ar líne a díríodh ar chláraitheoirí sibhialta na mBallstát; (ii) ceistneoirí i scríbhinn chuig aireachtaí agus breithiúna na mBallstát; agus (iii) agallaimh le breithiúna agus eagraíochtaí neamhrialtasacha na mBallstát. Bhí formhór na bpáirtithe leasmhara a fheidhmíonn mar ionadaithe do chearta leanaí, teaghlaigh bhogha ceatha, dlíodóirí agus cláraitheoirí sibhialta ina fhabhar go dtabharfadh an tAontas aghaidh ar na fadhbanna atá ann faoi láthair maidir le haitheantas do thuismíocht trí reachtaíocht cheangailteach a ghlacadh. Os a choinne sin, bhí seasamh cáinteach ar an togra reachtach ag an gcuid is mó d’eagraíochtaí a fheidhmíonn mar ionadaithe do theaghlaigh thraidisiúnta agus dóibh siúd atá ag cur in aghaidh na máthairionadaíochta. Fuarthas éagsúlacht tuairimí i measc an phobail. Leis an aiseolas a fuarthas múnlaíodh ullmhú an togra agus an mheasúnaithe tionchair a ghabhann leis. Tá achoimre mhionsonraithe ar thoradh na gcomhairliúchán a rinne an Coimisiún curtha san áireamh leis an measúnú tionchair. •Bailiú agus úsáid saineolais Seachas na comhairliúcháin thuasluaite a rinneadh le páirtithe leasmhara, bhailigh agus d’úsáid an Coimisiún saineolas ó fhoinsí eile. Agus an togra á ullmhú, d’fhéach an Coimisiún le saineolas an tSainghrúpa a fháil maidir le haitheantas do thuismíocht idir Ballstáit, arbh eisean a chuir ar bun thiar in 2021 é. Ghlac an Coimisiún páirt i gcruinnithe na saineolaithe freisin maidir le Tionscadal Tuismíochta / Máthairionadaíocht de chuid Chomhdháil na Háige um an Dlí Idirnáisiúnta Príobháideach, agus chuaigh i gcomhairle na litríochta acadúla, tuarascálacha agus staidéar. Le haghaidh ullmhú an mheasúnaithe tionchair, chuir an Coimisiún muinín i staidéar a rinne conraitheoir seachtrach. Ba é an conraitheoir seachtrach a chuir tuarascálacha tíre freisin le chéile, maidir le dlí substainteach na mBallstát agus dlí idirnáisiúnta príobháideach um thuismíocht, i measc nithe eile. Baineadh leas as uirlisí difriúla i staidéar an chonraitheora le hanailís a dhéanamh ar fhadhbanna atá ann faoi láthair leis an aitheantas do thuismíocht, ar thionchair an togra seo agus ar na roghanna beartais a ndearnadh iniúchadh orthu. Áiríodh leis na huirlisí sin úsáid sonraí turgnamhacha a bhailítear ar bhealaí difriúla (trí agallaimh, ceistneoirí, tuarascálacha náisiúnta), chomh maith le staitisticí agus taighde deisce. I gcás nach raibh sonraí cainníochtúla ar fáil, úsáideadh meastacháin cháilíochtúla ina n‑ionad. Ba í an chonclúid a fuarthas ón staidéar a rinne an conraitheoir seachtrach go mba í an rogha ab oiriúnaí don Aontas lena chuspóirí beartais a bhaint amach í ionstraim reachtach a ghlacadh maidir le haitheantas do thuismíocht idir Ballstáit, lena n‑áirítear Deimhniú Eorpach Tuismíochta a chruthú. •Measúnú tionchair Bunaithe ar Threoirlínte an Choimisiúin maidir le Rialáil níos Fearr agus ar chonclúidí an mheasúnaithe tionchair tosaigh, d’ullmhaigh an Coimisiún measúnú tionchair tosaigh ar an togra. Sa mheasúnú tionchair, rinneadh iniúchadh ar na roghanna beartais seo a leanas: (i) an cás bonnlíne; (ii) moladh ón gCoimisiún a dhírítear ar na Ballstáit; (iii) bearta reachtacha atá comhdhéanta de rialachán maidir le haitheantas do thuismíocht idir Ballstáit; agus (iv) bearta reachtacha atá comhdhéanta de rialachán maidir le haitheantas do thuismíocht idir Ballstáit lena n‑áirítear Deimhniú Eorpach Tuismíochta roghnach a chruthú. Bheadh bearta neamhreachtacha áirithe curtha i dteannta na roghanna beartais sin uile, lena n‑áirítear an cás bonnlíne, le feasacht a spreagadh, dea‑chleachtais a chur chun cinn agus feabhas a chur ar an gcomhar idir údaráis Ballstát a phléann le cúrsaí tuismíochta. Rinneadh iniúchadh sa mheasúnú tionchair scrúdú ar gach ceann de na roghanna sin a mhéid a bhaineann leis na tionchair a d'fhéadfadh a bheith ann, agus lena n‑éifeachtacht, éifeachtúlacht agus comhleanúnachas le creat dlíthiúil agus beartais an Aontais. Ar bhonn an mheasúnaithe sin, ba í an rogha bheartais an rogha lenar bhain togra le haghaidh rialacháin maidir le haitheantas do thuismíocht idir Ballstáit lena n‑áirítear Deimhniú Eorpach Tuismíochta roghnach a chruthú. Is í conclúid an mheasúnaithe tionchair go n‑éascófaí go mór leis an rogha roghnaithe don aitheantas do thuismíocht le haghaidh gach duine den 2 mhilliún leanbh measta le teaghlaigh thrasteorann, agus ní hamháin dóibh siúd a mbaineann na fadhbanna is mó dóibh maidir le haitheantas don tuismíocht. Go sonrach, leis an Deimhniú Eorpach Tuismíochta, a dhearfaí go sainiúil lena úsáid i mBallstát eile, laghdófaí an t‑ualach riaracháin ar na nósanna imeachta maidir le haitheantas agus na costais aistriúcháin le haghaidh gach teaghlach. Ba é an beartas roghnaithe an ceann ab éifeachtaí freisin le haghaidh a thabhairt ar fhadhbanna maidir leis an aitheantas do thuismíocht, óir ba shuntasach i bhfad iad na tionchair dhearfacha dhlíthiúla, shóisialta agus shíceolaíochta a bhainfeadh leis. Bheadh tionchar dearfach follasach ag an rogha roghnaithe ar chosaint a thabhairt do chearta bunúsacha leanaí, amhail a gceart chun féiniúlachta, chun neamh‑idirdhealú agus chun meas a fháil ar shaol príobháideach agus ar shaol an teaghlaigh. Ba é ab éifeachtaí freisin leis na cearta a dhíorthaíonn leanaí ón tuismíocht de réir an dlí náisiúnta a chosaint, amhail a gceart chun cothabhála agus comharbais i mBallstát eile. Bhainfeadh tionchar dearfach sóisialta agus síceolaíochta leis freisin, óir go dtabharfaí an chóir chéanna do leanaí agus in imthosca trasteorann agus a thabharfaí do leanaí áitiúla. Trí rialacha comhchoiteanna a ghlacadh don Aontas maidir leis an dlínse idirnáisiúnta agus an dlí is infheidhme agus maidir le haitheantas do thuismíocht gan ghá le haon nós imeachta sonrach, dhíothófaí leis an rogha roghnaithe na costais agus an t‑ualach a bhaineann leis na nósanna imeachta riaracháin agus leis na himeachtaí dlíthiúla nach mór do leanaí agus dá dteaghlaigh a iompar le go bhfaighidís aitheantas don tuismíocht i mBallstát eile. Rinneadh meastachán go dtiocfadh laghdú 71 % ar na meánchostais in aghaidh an cháis ó imeachtaí aitheantais de réir na rogha roghnaithe, agus 90 % do na teaghlaigh dá mbaineann na fadhbanna is tromchúisí faoi láthair maidir leis an aitheantas don tuismíocht. Thiocfadh coigilteas suntasach i dtéarmaí costas, ama agus ualaigh d’údaráis phoiblí na mBallstát ar a seal féin de bharr na rogha roghnaithe. Meastar go dtiocfadh laghdú 54 % de réir na rogha roghnaithe ar na costais do na nósanna imeachta aitheantais a d’íocfadh údaráis phoiblí. •Cearta bunúsacha Mar a mhínítear thuas, tagann imthosca ó na fadhbanna atá ann faoi láthair leis an aitheantas do thuismíocht ina sáraítear cearta bunúsacha agus cearta eile na leanaí in imthosca trasteorann. Tá baint a stádais dhlíthiúil agus na tuismíochta a shuitear i mBallstát eile de leanaí contrártha do chearta bunúsacha leanaí chun féiniúlacht, chun neamh‑idirdhealú agus chun meas a thabhairt don saol príobháideach agus do shaol an teaghlaigh, chomh maith le bheith bunoscionn lena leasanna. Trí aitheantas do thuismíocht idir Ballstáit a éascú, tá sé d’aidhm ag an togra cosaint a thabhairt do chearta bunúsacha leanaí in imthosca trasteorann agus leanúnachas an stádais tuismíochta laistigh den Aontas a áirithiú. 4.IMPLEACHTAÍ BUISÉADACHA

Féadann Ballstáit costais aonuaire a thabhú chun dul in oiriúint do na rialacha nua a bhaineann leis an Rialachán, go sonrach na costais a eascraíonn as an éileamh chun oiliúint a thabhairt do bhreithiúna, cláraitheoirí sibhialta agus údaráis inniúla eile maidir leis na rialacha nua. D’fhéadfaí coinne a bheith le mionchostais athfhillteacha le haghaidh oiliúint leanúnach a chur ar na húdaráis sin. Níl coinne leis go mbeidh aon cheann de na costais sin ina gcostais shuntasacha, agus ba mhó iad na gnóthachain éifeachtúlachta agus an coigilteas costais a thiocfadh de bharr an Rialacháin in aon chás. Bheadh tionchar ag na forálacha sa togra maidir le cumarsáid dhigiteach tríd an bpointe rochtana leictreonaí Eorpach i gcomhthéacs an chórais TF dhíláraithe a bhunaítear le Rialachán (AE) XX/YYYY [an Rialachán maidir leis an gClaochlú Digiteach] ar bhuiséad an Aontais a d’fhéadfaí a chumhdach trí ath‑imscaradh laistigh den Chlár um Cheartas. Bheadh an tionchar sin ina thionchar beag toisc nár ghá an córas TF díláraithe a bhunú go sainiúil leis an togra a chur i bhfeidhm, ach go bhforbrófaí é le haghaidh go leor ionstraimí Aontais maidir leis an gcomhar breithiúnach i gcúrsaí sibhialta agus tráchtála de réir [an Rialacháin maidir leis an gClaochlú Digiteach]. Thabhódh Ballstáit roinnt costas freisin le pointí rochtana an chórais TF dhíláraithe a shuiteáil agus a choinneáil ar bun ar a gcríoch agus lena gcórais TF náisiúnta a choigeartú le go mbeidís idir‑inoibritheach leis na pointí rochtana. Mar a tugadh ar aird áfach, bheadh an chuid ba mhó de na hinfheistíochtaí airgeadais sin déanta cheana féin i gcomhthéacs an chlaochlaithe dhigitigh ar ionstraimí eile an Aontais maidir le comhar breithiúnach i gcúrsaí sibhialta agus tráchtála. Ina theannta sin, bheadh Ballstáit in ann iarratas a dhéanamh ar dheontais leis na costais sin a mhaoiniú de réir chlár airgeadais ábhartha an Aontais, go sonrach cistí an bheartais chomhtháthaithe agus an Clár um Cheartas. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Tá Rialachán infheidhme go díreach i ngach Ballstát agus, dá bhrí sin, ní gá é a chur chun feidhme sa dlí náisiúnta. Tá oibleagáidí iomchuí monatóireachta, meastóireachta agus tuairiscithe á mbeartú sa togra. Ar an gcéad dul síos, dhéanfaí faireachán ar chur chun feidhme praiticiúil an Rialacháin trí chruinnithe tráthrialta an Ghréasáin Bhreithiúnaigh Eorpaigh i gcúrsaí sibhialta agus tráchtála ina dtugtar le chéile saineolaithe ó na Ballstáit. Ina theannta sin, dhéanfadh an Coimisiún meastóireacht iomlán ar chur i bhfeidhm an Rialacháin 5 bliana tar éis chur i bhfeidhm an Rialacháin. Ba ar bhonn ionchuir a dhéanfaí an mheastóireacht, i measc nithe eile, a fuarthas ó údaráis na mBallstát, saineolaithe seachtracha agus páirtithe leasmhara ábhartha. •Míniúchán ar na forálacha den togra Tá an togra comhdhéanta de naoi gCaibidil: (i) ábhar, raon feidhme agus sainmhínithe; (ii) dlínse maidir le cúrsaí tuismíochta in imthosca trasteorann; (iii) an dlí is infheidhme maidir le suí na tuismíochta in imthosca trasteorann; (iv) aitheantas do chinntí cúirte agus d’ionstraimí barántúla ag a bhfuil éifeacht dhlíthiúil cheangailteach i mBallstát eile; (v) glacadh le hionstraimí barántúla nach bhfuil aon éifeacht dhlíthiúil cheangailteach acu i mBallstát eile; (vi) an Deimhniú Eorpach Tuismíochta; (vii) cumarsáid dhigiteach; (viii) gníomhartha tarmligthe; agus (ix) forálacha ginearálta agus deiridh. Caibidil I ‑ Ábhar, raon feidhme agus sainmhínithe Is in Airteagal 1 a leagtar amach ábhar an togra. Beartaítear leis an togra a chuspóir a bhaint amach chun aitheantas i mBallstát don tuismíocht a shuitear i mBallstát eile trí rialacha aonfhoirmeacha a ghlacadh maidir leis an (i) dlínse idirnáisiúnta maidir le suí na tuismíochta i mBallstát in imthosca trasteorann; (ii) an dlí is infheidhme maidir le suí na tuismíochta i mBallstát in imthosca trasteorann; (iii) aitheantas a thabhairt do chinntí cúirte chomh maith le hionstraimí barántúla lena suitear an tuismíocht ag a bhfuil éifeacht dhlíthiúil cheangailteach; (iv) glacadh le hionstraimí barántúla nach bhfuil aon éifeacht dhlíthiúil cheangailteach acu sa Bhallstát tionscnaimh ach lena mbaineann éifeachtaí fianaiseacha sa Bhallstát sin; agus (v) Deimhniú Eorpach Tuismíochta a chruthú lena gcumasaítear do leanbh nó ionadaí dlíthíuil fianaise a sholáthar maidir le tuismíocht i mBallstát eile. Is iondúil go suitear an tuismíocht le hoibriú an dlí nó trí ghníomh údaráis inniúil, amhail cinneadh cúirte, cinneadh údaráis riaracháin nó trí ionstraim nótaire, arb iondúil go gcláraítear an tuismíocht ina dhiaidh sa chlár sibhialta nó daonra den Bhallstát. Is minice a iarrann saoránaigh aitheantas do thuismíocht i mBallstát eile ar bhonn ionstraim bharántúil áfach nach suitear an tuismíocht léi ag a bhfuil éifeacht dhlíthiúil cheangailteach ach lena mbaineann éifeachtaí fianaiseacha na tuismíochta a bunaíodh roimhe sin ar mhodhanna eile sa Bhallstát (le hoibriú an dlí nó trí ghníomh údaráis inniúil). Is féidir le hionstraimí barántúla den sórt sin, mar shampla, a bheith ina sliocht as an gclár sibhialta nó as teastas breithe nó deimhniú tuismíochta. Tá na rialacha aonfhoirmeacha sa togra maidir leis an dlí is infheidhme maidir le suí na tuismíochta in imthosca trasteorann beartaithe chun éascú do ghlacadh ionstraimí barántúla nach bhfuil aon éifeacht dhlíthiúil cheangailteach acu ach lena mbaineann éifeachtaí fianaiseacha sa Bhallstát tionscnaimh leis an tuismíocht a suíodh sa Bhallstát sin roimhe sin (mar shampla, teastas breithe) nó leis na fíorais seachas suí na tuismíochta (mar shampla, aitheantas ar atharthacht nó toiliú le suí na tuismíochta). Is in Airteagal 2 maidir le gaolmhaireacht an togra le forálacha eile de dhlí an Aontais a dhéantar soiléiriú nár cheart go ndéanfaí difear leis an togra do na cearta a dhíorthaíonn leanbh ó dhlí an Aontais, go sonrach na cearta de réir dhlí an Aontais maidir le saorghluaiseacht, lena n‑áirítear Treoir 2004/38/CE. Ní bheartaítear leis an togra foráil a dhéanamh maidir le haon choinníoll ná ceanglais bhreise maidir le haitheantas do thuismíocht ar mhaithe le cearta a dhíorthaítear ó dhlí an Aontais a fheidhmiú, ná difear a dhéanamh do chur chun feidhme na rialacha den sórt sin. Dá bhrí sin, beidh feidhm leanúnach ag dlí an Aontais maidir le saorghluaiseacht, gan aon difear. Go sonrach, ní féidir diúltú d’aitheantas do thuismíocht ar mhaithe le cearta a dhíorthaítear ó dhlí an Aontais a fheidhmiú ach amháin ar na forais a cheadaítear de réir dhlí an Aontais maidir le saorghluaiseacht mar a léirmhínítear ag an gCúirt Bhreithiúnais í. Chomh maith leis, ar bhonn dhlí an Aontais atá i bhfeidhm faoi láthair de réir Airteagal 21 CFAE agus na reachtaíochta tánaistí lena mbaineann mar a léirmhínítear ag an gCúirt Bhreithiúnais í, ní féidir an urraim d’fhéiniúlacht náisiúnta Ballstáit de réir Airteagal 4(2) CFAE agus beartas poiblí Ballstáit feidhmiú mar údar chun diúltú d’aitheantas a thabhairt do ghaol idir tuismitheoir agus leanbh idir leanaí agus a dtuismitheoirí comhghnéis chun críoch fheidhmiú na gceart a dhíorthaíonn an leanbh sin ó dhlí an Aontais. Ina theannta sin, chun críoch fheidhmiú na gceart a dhíorthaítear ó dhlí an Aontais, is féidir cruthúnas ar thuismíocht a chur i láthair trí mheán ar bith. Níl Ballstát i dteideal dá bhrí sin ceangal a chur ar dhuine an fianú dá bhforáiltear sa togra a ghabhann le cinneadh cúirte ná ionstraim bharántúil um thuismíocht, ná an Deimhniú Eorpach Tuismíochta a chruthaítear leis an togra a chur i láthair, i gcás ina bhféachann an duine le haitheantas a fháil do thuismíocht chun críoch fheidhmiú na gceart a dhíorthaíonn leanbh ó dhlí an Aontais maidir le saorghluaiseacht. Mar sin féin, níor cheart go gcuirfeadh sé sin cosc ar dhuine roghnú an fianú ábhartha nó Deimhniú Eorpach Tuismíochta a chur i láthair freisin i gcásanna den sórt sin. Is in Airteagal 2 a dhéantar soiléiriú freisin nach ndéanfaidh an togra difear do chur i bhfeidhm an Rialacháin maidir le Doiciméid Phoiblí, lena simplítear cheana féin cur i gcúrsaíocht na ndoiciméad poiblí (amhail breithiúnais, ionstraimí nótaire agus deimhnithe riaracháin) i réimsí áirithe, lena n‑áirítear an bhreith, an tuismíocht agus an uchtáil, maidir lena mbarántúlacht. Is é Airteagal 3 a chinneann raon feidhme an togra. Tá feidhm ag na rialacha maidir le dlínse agus an dlí is infheidhme i gcás ina bhfuil tuismíocht le bunú i mBallstát in imthosca trasteorann. Tá feidhm ag na rialacha maidir le haitheantas do thuismíocht i gcás inar suíodh tuismíocht i mBallstát, agus mar sin ní chumhdaítear leis an togra aitheantas do chinntí cúirte, ná glacadh leo de réir mar a bheidh, agus d’ionstraimí barántúla lena suitear nó lena gcruthaítear tuismíocht arna dtarraingt suas nó arna gclárú i dtríú Stát. Sna cásanna sin, tá aitheantas nó glacadh fós faoi réir dhlí náisiúnta gach Ballstáit. Mar sin féin, tá feidhm ag an togra maidir le haitheantas do thuismíocht gach linbh, gan beann ar a náisiúntacht ná ar náisiúntacht a dtuismitheoirí, ar choinníoll gur bunaíodh a dtuismíocht i mBallstát agus ní i dtríú Stát. Ábhair a d’fhéadfadh nasc a bheith acu le tuismíocht linbh ach a rialaítear iad le hionstraimí Aontais nó idirnáisiúnta eile nó le dlí náisiúnta, tá siad eisiata ó raon feidhme an togra, amhail ábhair a bhaineann le freagracht tuismitheora, cothabháil, comharbas, uchtú idir tíortha, pósadh nó páirtnéireacht chláraithe an linbh a bheith ann, a bheith bailí nó a bheith aitheanta agus na héifeachtaí a bheadh ag tuismíocht an linbh a chlárú nó gan í a chlárú ar chlár ábhartha Ballstáit. Mar sin féin, trí thuismíocht an linbh a réiteach mar réamhcheist, d’éascódh an togra cur i bhfeidhm ionstraimí an Aontais atá ann cheana féin faoi fhreagracht tuismitheora, cothabháil agus comharbas, a mhéid a bhaineann leis an leanbh. Ní dhéileáiltear ach an oiread leis an togra le cearta agus oibleagáidí arna ndíorthú ó thuismíocht faoin dlí náisiúnta, náisiúntacht agus ainm an linbh, mar shampla. Le hAirteagal 4, tugtar sainmhíniú, chun críche an togra, ar na téarmaí ‘tuismíocht’, ‘leanbh’, ‘suí tuismíochta’, ‘cúirt’ agus ‘cinneadh cúirte’, ‘ionstraim bharántúil’, ‘Ballstát tionscnaimh’, ‘córas TF díláraithe’ agus ‘pointe rochtana leictreonaí Eorpach’. –Tugtar sainmhíniú leathan ar Leanbh agus áirítear leis duine d’aon aois a bhfuil a thuismíocht le bunú, le haithint nó le cruthú. Ós rud é go bhfuil stádas tuismíochta ábhartha le linn saol iomlán duine, tá feidhm ag an togra maidir le leanaí ag aon aois, is é sin, mionaoisigh agus daoine fásta araon. Mar sin féin, ní mór ní mór leas an linbh agus an ceart chun éisteacht a fháil a thuiscint mar thagairt don leanbh mar a shainmhínítear i gCoinbhinsiún na Náisiún Aontaithe um Chearta an Linbh é, is é sin, duine atá faoi bhun 18 mbliana d’aois, ach amháin i gcás ina slánaítear lán‑aois níos luaithe faoin dlí is infheidhme maidir leis an leanbh. –Is éard a chiallaíonn tuismíocht, dá ngairtear gaol teaghlaigh uirthi freisin, an gaol idir tuismitheoir agus leanbh arna shuí faoin dlí, lena n‑áirítear stádas dlíthiúil de bheith mar leanbh ag tuismitheoir áirithe nó tuismitheoirí áirithe. Chun críocha an togra, féadfaidh tuismíocht a bheith bitheolaíoch, géiniteach, le huchtú nó le hoibriú an dlí. Mar a luadh, cumhdaítear leis an togra tuismíocht arna bunú i mBallstát de mhionaoisigh agus daoine fásta araon, lena n‑áirítear leanbh éagtha agus leanbh gan bhreith, bíodh sin do thuismitheoir aonair, do lánúin de facto, do lánúin phósta nó do lánúin i bpáirtnéireacht chláraithe. Cumhdaítear leis aitheantas do thuismíocht linbh gan beann ar an tslí ar gineadh nó ar rugadh an leanbh - lena n‑áirítear dá réir sin leanaí a gineadh le teicneolaíocht an atáirgthe cuidithe - agus gan beann ar chineál teaghlaigh an linbh - lena n‑áirítear dá réir sin leanaí ag a bhfuil beirt thuismitheoirí comhghnéis, leanaí ag a bhfuil tuismitheoir aonair amháin, agus leanaí arna n‑uchtú sa bhaile i mBallstát ag tuismitheoir amháin nó ag beirt thuismitheoirí. –Is éard a chiallaíonn tuismíocht a shuí, an gaol idir leanbh agus gach tuismitheoir a shuí faoin dlí, lena n‑áirítear tuismíocht a shuí i ndiaidh maíomh lena gconspóidtear tuismíocht a suíodh cheana féin. I gcás inarb ábhartha, féadfaidh múchadh nó foirceannadh tuismíochta a bheith san áireamh leis an téarma seo freisin. Níl feidhm ag an togra maidir le tuismíocht a shuí i gcásanna intíre nach bhfuil aon ghné thrasteorann i gceist leo, amhail uchtáil bhaile i mBallstát, cé go bhfuil feidhm aige maidir le haitheantas don tuismíocht arna bunú i gcásanna baile den sórt sin i mBallstát.

–Tugtar sainmhíniú leathan ar ionstraimí barántúla, amhail i rialacháin eile an Aontais maidir le ceartas sibhialta. Dá réir sin, áirítear le hionstraimí barántúla faoin togra (i) doiciméid lena suitear tuismíocht a bhfuil éifeacht dhlíthiúil cheangailteach acu, amhail gníomhais nótaire (i gcás uchtála, nó i gcás ina bhfuil an leanbh gan bhreith fós, mar shampla), nó cinntí riaracháin (i ndiaidh aitheantas d’atharthacht, mar shampla), chomh maith le (ii) doiciméid nach suitear tuismíocht le héifeacht dhlíthiúil cheangailteach leo ach lena soláthraítear fianaise ar an tuismíocht arna bunú ar mhodhanna eile (sliocht as clár daonra nó stádas sibhialta, teastas breithe nó teastas tuismíochta, mar shampla) nó fianaise ar fhíorais eile (gníomh nótaire nó doiciméad riaracháin lena dtaifeadtar aitheantas d’atharthacht nó lena dtugtar toiliú chun teicneolaíocht an atáirgthe cuidithe a úsáid, mar shampla). Soiléirítear le hAirteagal 5 nach ndéanfaidh an togra difear don cheist maidir le cé na húdaráis laistigh de gach Ballstát atá inniúil chun déileáil le hábhair thuismíochta (cúirteanna, údaráis riaracháin, nótairí, cláir agus/nó údaráis eile, mar shampla). Caibidil II - Dlínse Chun aitheantas do chinntí cúirte agus d’ionstraimí barántúla maidir le tuismíocht a éascú nó, de réir mar a bheidh, chun glacadh leo a éascú, leagtar síos rialacha dlínse aonfhoirmeacha sa togra maidir le suí tuismíocht a bhfuil gné thrasteorann i gceist léi. Leis na rialacha maidir le dlínse, seachnaítear imeachtaí comhthreomhara i mBallstáit éagsúla a d’fhéadfadh cinntí coinbhleachta teacht astu. Ós rud é nach féidir cearta maidir le tuismíocht a shocrú ná a tharscaoileadh, i bhformhór na mBallstát, ní dhéanann an togra foráil maidir le neamhspleáchas páirtithe a mhéid a bhaineann le dlínse (amhail rogha cúirte nó aistriú dlínse). Déanann an togra foráil maidir le forais mhalartacha dlínse chun rochtain ar cheartas i mBallstát a éascú. Chun a áirithiú go bhféadfaidh leanaí rochtain a dhéanamh ar chúirt atá cóngarach dóibh, bunaítear forais dhlínse ar a ngaireacht don leanbh. Dá réir sin, féadfaidh dlínse bheith ag baint, go malartach, leis an mBallstát a bhfuil gnáthchónaí ar an leanbh, le náisiúntacht an linbh, le háit ghnáthchónaithe an fhreagróra (an duine ar ina leith a mhaíonn an leanbh tuismíocht, mar shampla), le háit ghnáthchónaithe aon duine de na tuismitheoirí, le náisiúntacht aon duine de na tuismitheoirí nó le breith an linbh. I gcomhréir leis an gcásdlí arb ann dó ón gCúirt Bhreithiúnais maidir leis an ábhar, bunaítear an áit a bhfuil gnáthchónaí ar an leanbh ar bhonn na n‑imthosca go léir a bhaineann go sonrach le gach cás ar leith. I gcás nach bhféadfar dlínse a shuí bunaithe ar cheann de na forais mhalartacha dlínse ghinearálta, ba cheart go mbeadh dlínse ag cúirteanna an Bhallstáit a mbeidh an leanbh i láthair ann. D’fhéadfadh feidhm a bheith ag an bhforas dlínse go háirithe maidir le leanaí is dídeanaithe agus le leanaí atá easáitithe go hidirnáisiúnta. I gcás nach bhfuil dlínse ag aon chúirt Ballstát de bhun an togra, ba cheart dlínse iarmharach a chinneadh, i ngach Ballstát, le dlíthe an Bhallstáit sin. Ar deireadh, chun staideanna ina séantar an ceartas a leigheas, déantar foráil sa togra seo freisin maidir le forum necessitatis lena gceadaítear do chúirt Ballstáit, a bhfuil baint leordhóthanach ag cás leis, rialú ar cheist tuismíochta a bhfuil dlúthbhaint aici le tríú Stát. Féadfar sin a dhéanamh ar bhonn eisceachtúil, amhail sa chás go mbeadh sé dodhéanta imeachtaí a thionscnamh sa tríú Stát sin, mar gheall ar chogadh sibhialta mar shampla, nó i gcás nach bhféadfaí a bheith ag súil leis go réasúnach go ndéanfadh an leanbh nó páirtí leasmhar eile imeachtaí a thionscnamh sa tríú Stát sin. Leis an togra, aisghairtear an ceart atá ag leanaí faoi bhun 18 mbliana d’aois atá in ann teacht ar a dtuairimí féin chun deis a fháil na tuairimí sin a chur in iúl in imeachtaí a bhaineann le tuismíocht a bhfuil na leanaí faoina réir. Caibidil III - An dlí is infheidhme Ba cheart don togra foráil a dhéanamh maidir le deimhneacht dhlíthiúil agus intuarthacht trí rialacha comhchoiteanna a mholadh faoin dlí is infheidhme maidir le suí tuismíochta in imthosca trasteorann. Tá sé d’aidhm ag rialacha comhchoiteanna den sórt sin cinntí coinbhleachta maidir le tuismíocht a sheachaint, ag brath ar cé na cúirteanna nó na húdaráis inniúla eile i mBallstáit a shuíonn tuismíocht. Tá sé d’aidhm acu éascaíocht a dhéanamh freisin, go háirithe maidir le glacadh le hionstraimí barántúla nach suitear tuismíocht le héifeacht dhlíthiúil cheangailteach leo sa Bhallstát tionscnaimh ach a bhfuil éifeachtaí fianaiseacha acu sa Bhallstát sin. Tá saintréith uilíoch ag an dlí a ainmnítear leis an togra mar an dlí is infheidhme, is é sin, tá feidhm aige cé acu is dlí Ballstáit nó dlí tríú Stáit é. De ghnáth, is é dlí an Stáit ina bhfuil gnáthchónaí ar an duine a shaolaíonn an leanbh tráth na breithe is ceart a bheith sa dlí is infheidhme maidir le tuismíocht a shuí. Mar sin féin, lena áirithiú gur féidir an dlí is infheidhme a chinneadh i ngach imthoisc, i gcás nach féidir an áit a bhfuil gnáthchónaí ar an duine a shaolaíonn an leanbh tráth na breithe a shuí (i gcás dídeanaí nó máthair atá easáitithe go hidirnáisiúnta, mar shampla), ba cheart feidhm a bheith ag an dlí i Stát breithe an linbh. Chun aghaidh a thabhairt ar na fadhbanna is coitianta a tharlaíonn sa lá atá inniu ann maidir le haitheantas do thuismíocht, mar eisceacht ar an riail thuasluaite, i gcás ina suitear tuismíocht a mhéid a bhaineann le haon tuismitheoir amháin agus sin amháin (an tuismitheoir géiniteach i lánúin chomhghnéis, de ghnáth) mar thoradh ar an riail sin, féadfaidh na húdaráis de Bhallstát ag a bhfuil dlínse maidir le hábhair tuismíochta faoin togra ceann amháin de dhá riail mhalartacha choimhdeacha a chur i bhfeidhm, an dlí maidir le náisiúntacht aon duine de na tuismitheoirí nó an dlí i Stát breithe an linbh, chun an tuismíocht a shuí a mhéid a bhaineann leis an dara tuismitheoir (an tuismitheoir neamh‑ghéiniteach i lánúin chomhghnéis, de ghnáth). Féadfaidh údaráis ag a bhfuil dlínse, arb iad na chéad údaráis a bhreithníonn suí tuismíochta, an fhéidearthacht sin a úsáid, ach féadfaidh údaráis ag a bhfuil dlínse i gcás ina bhfuil tuismíocht a mhéid a bhaineann le haon tuismitheoir amháin agus sin amháin bunaithe cheana féin ag na húdaráis de Bhallstát eile, féadfaidh na húdaráis sin an fhéidearthacht sin a úsáid freisin. Maidir le cinneadh cúirte nó ionstraim bharántúil lena suitear tuismíocht ag a bhfuil éifeacht dhlíthiúil cheangailteach a mhéid a bhaineann le gach duine de na tuismitheoirí i gcomhréir le ceann de na dlíthe is infheidhme a ainmnítear leis an togra, i gcás ina mbeidh cinneadh nó ionstraim den sórt sin tugtha, tarraingthe suas nó cláraithe ag cúirt nó ag údarás inniúil eile de Bhallstát ag a bhfuil dlínse faoin togra, ba cheart aitheantas a thabhairt do gach ceann de na doiciméid den sórt sin i ngach Ballstát eile, i gcomhréir leis na rialacha maidir le haitheantas a leagtar síos sa togra. Ina theannta sin, féadfaidh an leanbh (nó ionadaí dlíthíuil) Deimhniú Eorpach Tuismíochta a iarraidh agus a úsáid chun fianaise ar an tuismíocht a sholáthar a mhéid a bhaineann leis an mbeirt tuismitheoirí i mBallstát eile. In imthosca eisceachtúla, ar mhaithe le leas an phobail, ba cheart go gceadófaí do na cúirteanna agus do na húdaráis inniúla eile a bhíonn ag bunú tuismíochta in imthosca trasteorann neamhaird a dhéanamh d'fhorálacha faoi leith de dhlí coigríche, i gcás go mbeadh sé soiléir, maidir le cás faoi leith, nach mbeadh sé ag luí le beartas poiblí (ordre public) an Bhallstáit lena mbaineann forálacha den sórt sin a chur i bhfeidhm. Níor cheart d’údaráis den sórt sin bheith in ann an eisceacht sin a chur i bhfeidhm chun dlí Stáit eile a chur ar ceal, áfach, nuair a bheadh sé contrátha don Chairt é sin a dhéanamh agus, go háirithe, d’Airteagal 21 den Chairt, lena dtoirmeasctar idirdhealú. Dá bhrí sin, níor cheart feidhm a bheith ag an eisceacht sin chun cur i bhfeidhm fhoráil Stáit eile lena ndéantar foráil maidir leis an bhféidearthacht a bhaineann le tuismíocht a mhéid a bhaineann le beirt tuismitheoirí i lánúin chomhghnéis a dhiúltú, ar an bhforas go bhfuil an gnéas céanna ag na tuismitheoirí, agus ar an bhforas sin amháin. Caibidil IV - Aitheantas Déantar foráil sa chaibidil seo maidir le rialacha i ndáil le haitheantas do chinntí cúirte agus d’ionstraimí barántúla lena suitear tuismíocht le héifeacht dhlíthiúil cheangailteach a eisítear i mBallstát eile. Aitheantas i mBallstát do chinntí cúirte a thugtar i mBallstát eile, agus d’ionstraimí barántúla lena suitear tuismíocht le héifeacht dhlíthiúil cheangailteach a eisítear sa Bhallstát tionscnaimh, ba cheart dóibh bheith bunaithe ar an bprionsabal d’iontaoibh fhrithpháirteach i gcóras ceartais a chéile. Ba cheart an iontaoibh sin a fheabhsú tuilleadh trí rialacha aonfhoirmeacha a ghlacadh maidir le dlínse idirnáisiúnta agus leis an dlí is infheidhme maidir le tuismíocht a shuí in imthosca trasteorann. Cinntí cúirte agus ionstraimí barántúla lena suitear tuismíocht le héifeacht dhlíthiúil cheangailteach a eisítear i mBallstát, ba cheart aitheantas a thabhairt dóibh i mBallstát eile gan ghá le haon nós imeachta speisialta, lena n‑áirítear taifid stádais shibhialta an linbh a thabhairt cothrom le dáta. Tá sin gan dochar don fhéidearthacht go bhféadfaidh páirtí leasmhar imeachtaí cúirte a thionscain chun cinneadh a fháil a mbeidh mar thoradh air nach bhfuil aon fhoras ann chun aitheantas do thuismíocht a dhiúltú nó chun imeachtaí maidir le neamh‑aitheantas do thuismíocht a dhiúltú. Páirtí ar mian leis nó léi cinneadh cúirte a agairt, nó ionstraim bharántúil lena suitear tuismíocht ag a bhfuil éifeacht dhlíthiúil cheangailteach i mBallstát eile, ba cheart dó nó di cóip den chinneadh cúirte nó den ionstraim bharántúil agus an fianú ábhartha a chur ar fáil. Tá sé d’aidhm ag fianuithe inléiteacht na ndoiciméad lena ngabhann siad a éascú agus aitheantas na ndoiciméad sin dá réir. A mhéid a bhaineann le hionstraimí barántúla lena suitear tuismíocht le héifeacht dhlíthiúil cheangailteach, fónann an fianú chun a chruthú, maidir leis an mBallstát ar eisigh a údarás an ionstraim bharántúil, go raibh dlínse aige tuismíocht a shuí faoin togra. Níl údaráis an Bhallstáit ina ndéantar tuismíocht a agairt i dteideal a éileamh go gcuirfí i láthair fianú a ghabhann le cinneadh cúirte nó le hionstraim bharántúil lena suitear tuismíocht le héifeacht dhlíthiúil cheangailteach, ná Deimhniú Eorpach Tuismíochta i gcás ina ndéantar tuismíocht a agairt chun críoch cearta a eascraíonn as dlí an Aontais, lena n‑áirítear an ceart chun saorghluaiseachta. Mar sin féin, níor cheart go gcuirfeadh sin cosc ar dhuine roghnú an fianú ábhartha nó Deimhniú Eorpach Tuismíochta a chur i láthair freisin i gcásanna den sórt sin. Faoin togra, tá an liosta foras chun aitheantas do thuismíocht a dhiúltú uileghabhálach i gcomhréir lena aidhm fholuiteach chun aitheantas do thuismíocht a éascú. Nuair a bheidh measúnú á dhéanamh ar an bhféidearthacht go ndiúltófar d’aitheantas do thuismíocht ar fhorais beartais phoiblí, ní mór d’údaráis Ballstáit leasanna an linbh a chur san áireamh, go háirithe cearta an linbh a chosaint, lena n‑áirítear naisc dhílse theaghlaigh idir an leanbh agus an tuismitheoir a chaomhnú. Tá an foras maidir le haitheantas a dhiúltú bunaithe ar bheartas poiblí (ordre public) le húsáid go heisceachtúil agus i bhfianaise imthosca gach cáis ar leith, is é sin, gan é a úsáid ar bhealach ginearálta chun aitheantas do thuismíocht linbh a chur ar ceal i gcás ina bhfuil tuismitheoirí comhghnéis i gceist, mar shampla. I gcás ar leith, bheadh ar aitheantas den sórt sin a bheith neamh‑chomhoiriúnach go follasach le beartas poiblí an Bhallstáit ina lorgaítear aitheantas mar gheall, mar shampla, gur sáraíodh cearta bunúsacha duine le giniúint, saolú nó uchtáil an linbh nó le tuismíocht an linbh a shuí. Níor cheart do na cúirteanna ná d’údaráis inniúla eile a bheith in ann diúltú d’aitheantas a thabhairt do chinneadh cúirte ná d’ionstraim bharántúil a eisítear i mBallstát eile i gcás ina mbeadh sé contrátha don Chairt é sin a dhéanamh agus, go háirithe, d’Airteagal 21 den Chairt, lena dtoirmeasctar idirdhealú, lena n‑áirítear idirdhealú in aghaidh leanaí. Dá bhrí sin, ní fhéadfadh údaráis Bhallstát diúltú ar fhorais bheartais phoiblí d’aitheantas a thabhairt do chinneadh cúirte nó d’ionstraim bharántúil lena suitear tuismíocht trí uchtáil ag fear aonair, nó lena suitear tuismíocht a mhéid a bhaineann le beirt tuismitheoirí i lánúin chomhghnéis, ar an bhforas go bhfuil an gnéas céanna ag na tuismitheoirí, agus ar an bhforas sin amháin. Ní dhéanfaidh an togra difear do na teorainneacha a fhorchuirtear le cásdlí na Cúirte Breithiúnais maidir le beartas poiblí a úsáid chun diúltú d’aitheantas a thabhairt do thuismíocht i gcás ina bhfuil Ballstáit faoi oibleagáid, faoi dhlí an Aontais maidir le saorghluaiseacht, aitheantas a thabhairt do dhoiciméad lena mbunaítear gaol idir tuismitheoir agus leanbh arna eisiúint ag na húdaráis de Bhallstát eile chun críche cearta a eascraíonn as dlí an Aontais a fheidhmiú. Go háirithe, ní féidir diúltú d’aitheantas a thabhairt do ghaol idir tuismitheoir agus leanbh chun críche cearta an linbh a eascraíonn as dlí an Aontais a fheidhmiú trí bheartas poiblí a agairt ar an bhforas go bhfuil an gnéas céanna ag na tuismitheoirí. Caibidil V - Ionstraimí barántúla nach bhfuil éifeacht dhlíthiúil cheangailteach acu

Déanann an togra foráil freisin maidir le glacadh le hionstraimí barántúla nach suitear tuismíocht le héifeacht dhlíthiúil cheangailteach leo sa Bhallstát tionscnaimh ach a bhfuil éifeachtaí fianaiseacha acu sa Bhallstát sin. Féadfaidh na héifeachtaí fianaiseacha tagairt a dhéanamh do shuí tuismíochta roimh ré nó d’fhíorais eile. Ag brath ar an dlí náisiúnta, féadfaidh na nithe a leanas bheith ina n‑ionstraimí barántúla den sórt sin; teastas breithe, teastas tuismíochta, sliocht faoin mbreith ó chlár na mbreitheanna, nó doiciméad nótaire nó riaracháin lena dtaifeadtar admháil atharthachta nó toiliú ó mháthair nó ó leanbh maidir le suí tuismíochta. Ba cheart go mbeadh na héifeachtaí fianaiseacha céanna ag ionstraimí barántúla i mBallstát eile agus a bheidh acu sa Bhallstát tionscnaimh nó go mbeadh na héifeachtaí is mó is inchomparáide acu. Duine ar mian leis ionstraim bharántúil den sórt sin a úsáid i mBallstát eile, féadfaidh sé iarraidh ar an údarás a tharraing suas an ionstraim bharántúil go foirmiúil nó a chláraigh an ionstraim bharántúil sa Bhallstát tionscnaimh fianú a eisiúint ina dtugtar tuairisc ar éifeachtaí fianaiseacha na hionstraime. Ní fhéadtar diúltú ar fhorais bheartais phoiblí (ordre public) do ghlacadh le hionstraimí barántúla nach bhfuil aon éifeacht dhlíthiúil cheangailteach acu ach a bhfuil éifeachtaí fianaiseacha acu ach amháin leis na teorainneacha céanna is infheidhme maidir leis an bhforas diúltaithe sin i gcás ina gcuirtear i bhfeidhm é maidir le cinntí cúirte agus ionstraimí barántúla a bhfuil éifeacht dhlíthiúil cheangailteach acu, lena n‑áirítear a mhéid a bhaineann le comhlíontacht leis an gCairt. Caibidil VI - Deimhniú Eorpach Tuismíochta Déanann an togra foráil maidir le Deimhniú Eorpach Tuismíochta roghnach a chruthú (‘an Deimhniú’). Dearadh an deimhniú aonfhoirmeach go sonrach chun aitheantas do thuismíocht laistigh den Aontas a éascú mar gheall go n‑eiseofaí é ‘le húsáid i mBallstát eile’. Ní mór an deimhniú a eisiúint sa Bhallstát inar bunaíodh tuismíocht i gcomhréir leis an dlí is infheidhme agus a raibh dlínse ag a chúirteanna faoin togra. Ar é a eisiúint, féadtar an deimhniú a úsáid sa Bhallstát inar eisíodh é freisin. Is deimhniú roghnach é an Deimhniú mar nach n‑éileofaí ar údaráis Bhallstát é a eisiúint ach amháin i gcás go n‑iarrfadh an leanbh nó ionadaí dlíthíuil é. Dá bhrí sin, ní bheadh aon oibleagáid ar dhaoine a bheadh i dteideal iarratas a dhéanamh ar Dheimhniú amhlaidh a dhéanamh agus bheidís saor chun doiciméid eile a chur i láthair, amhail cinneadh cúirte nó ionstraim bharántúil agus an fianú ábhartha ag gabháil leo, agus aitheantas do thuismíocht á iarraidh acu i mBallstát eile. Ach, ní bheadh aon údarás ná duine dá dtugtar cóip den Deimhniú arna eisiúint i mBallstát eile i dteideal iarraidh go gcuirfí cinneadh cúirte nó ionstraim bharántúil i láthair in ionad an Deimhnithe. Ionstraimí barántúla iad deimhnithe náisiúnta breithe nó tuismíochta, a bhfuil éifeachtaí fianaiseacha tuismíochta acu de ghnáth. Eisítear deimhnithe náisiúnta faoi nós imeachta difriúil, i bhformáid dhifriúil agus i dteanga dhifriúil i ngach Ballstát, agus tá ábhair agus éifeachtaí difriúla iontu ag brath ar an mBallstát a eisíonn iad. Faoin togra, is féidir iad a chiorclú agus fianú roghnach ag gabháil leo ina dtugtar tuairisc ar a n‑éifeachtaí fianaiseacha, agus is gá go nglacfaí lena n‑éifeachtaí fianaiseacha mura bhfuil siad contrártha do bheartas poiblí an Bhallstáit sin ina gcuirtear i láthair iad. Os a choinne sin, eisítear an Deimhniú i gcónaí tríd an nós imeachta céanna is a leagtar síos sa togra, i bhfoirm chaighdeánach aonfhoirme (a áirítear in Iarscríbhinn V a ghabhann leis an togra), agus leis na hábhair agus na héifeachtaí céanna ar fud an Aontais is a leagtar síos sa togra. Toimhdeofar go léirítear sa Deimhniú go beacht na gnéithe a bhunaítear faoin dlí is infheidhme a ainmnítear sa togra, agus ní gá go dtrasuífí é ina dhoiciméad náisiúnta sular féidir leis rochtain a fháil ar an gclár ábhartha i mBallstát. Mar gheall go mbeadh an fhoirm Deimhnithe ar fáil i ngach teanga de chuid an Aontais, bheadh laghdú suntasach ar an ngá le haistriúcháin. I bhfianaise chobhsaíocht an stádais tuismíochta i bhformhór mór na gcásanna, níor cheart bailíocht an Deimhnithe agus a chóipeanna a theorannú ó thaobh ama, gan dochar don fhéidearthacht an Deimhniú a cheartú, a mhodhnú, a chur ar fionraí nó a tharraingt siar de réir mar is gá. Caibidil VII – Gníomhartha tarmligthe Más gá leasú a dhéanamh leis na foirmeacha caighdeánacha de na fianuithe a ghabhann le cinneadh cúirte nó ionstraim bharántúil nó Deimhniú Eorpach Tuismíochta atá i gceangal leis an togra seo, bheadh sé de chumhacht ag an gCoimisiún glacadh le gníomhartha tarmligthe tar éis na gcomhairliúchán a éilítear le saineolaithe na mBallstát a dhéanamh. Caibidil VIII – Digitiú Tá forálacha sa Chaibidil seo a bhaineann le teachtaireacht leictreonach idir daoine nádúrtha (nó a n‑ionadaithe dlíthiúla) agus cúirteanna na mBallstát nó údaráis inniúla eile trí chóras TF díláraithe agus trí phointe rochtana leictreonaí Eorpach atá bunaithe ar an Tairseach Eorpach don r‑Cheartas. Bheadh sé de chead ag cúirteanna Ballstáit nó údaráis inniúla eile cumarsáid a dhéanamh le duine nádúrtha tríd an bpointe rochtana leictreonaí Eorpach dá dtabharfadh an duine nádúrtha toiliú sainráite tugtha roimh ré le go n‑úsáidfí na modhanna cumarsáide sin. Caibidil IX – Forálacha ginearálta agus forálacha críochnaitheacha Tá forálacha sa Chaibidil seo, go háirithe, maidir le caidreamh an togra le coinbhinsiúin idirnáisiúnta atá ann faoi láthair, forálacha maidir le cosaint sonraí agus forálacha idirthréimhseacha maidir le húsáid cinntí cúirte agus ionstraimí barántúla arna n‑eisiúint roimh dháta chur i bhfeidhm an Rialacháin. 2022/0402 (CNS) Togra le haghaidh RIALACHÁN ÓN gCOMHAIRLE maidir le dlínse, an dlí is infheidhme, aithint agus forfheidhmiú cinntí agus glacadh le hionstraimí barántúla in ábhair tuismíochta agus maidir le Deimhniú Eorpach Tuismíochta a chruthú

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 81(3) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Pharlaimint na hEorpa, Ag gníomhú di i gcomhréir le nós imeachta reachtach speisialta, De bharr an mhéid seo a leanas: (1)Tá cuspóir leagtha amach ag an Aontas dó féin chun limistéar na saoirse, na slándála agus an cheartais a chruthú, a chothabháil agus a fhorbairt agus lánurraim á tabhairt do chearta bunúsacha ina n‑áirithítear saorghluaiseacht daoine agus rochtain ar an gceartas. Chun limistéir den sórt sin a bhunú de réir a chéile, tá an tAontas chun bearta a dhéanamh atá dírithe ar aitheantas frithpháirteach a áirithiú idir Ballstáit ar bhreithiúnais agus cinntí i gcásanna seachbhreithiúnacha maidir le hábhair shibhialta agus comhoiriúnacht na rialacha is infheidhme i mBallstáit a bhaineann le coinbhleacht dlíthe agus dlínse in ábhair shibhialta. (2)Baineann an Rialachán seo le haitheantas i mBallstát ar thuismíocht linbh mar a shuitear í i mBallstát eile. Is é is aidhm leis cearta bunúsacha agus cearta eile an linbh a chosaint i gcúrsaí a bhaineann lena dtuismíocht in imthosca trasteorann a neartú, lena n‑áirítear a gceart chun féiniúlachta, chun neamh‑idirdhealaithe agus chun saol príobháideach agus saol an teaghlaigh, agus leas an linbh á thabhairt san áireamh mar phríomhthosaíocht. Tá sé mar aidhm leis an Rialachán seo freisin deimhneacht dhlíthiúil agus intuarthacht a sholáthar agus chun na costais dlíthíochta agus an t‑ualach a laghdú le haghaidh teaghlach, cúirteanna náisiúnta agus údaráis inniúla eile i dtaca le himeachtaí maidir le haitheantas do thuismíocht i mBallstát eile. Chun na haidhmeanna sin a bhaint amach, ba cheart go n‑éileofar sa Rialachán seo ar Bhallstáit aitheantas a thabhairt do thuismíocht linbh le haghaidh gach cuspóra mar a shuitear i mBallstát eile. (3)In Airteagal 21, Airteagal 45, Airteagal 49 agus Airteagal 56 den Chonradh ar Fheidhmiú an Aontais Eorpaigh (CFAE) tugtar ceart do shaoránaigh saorghluaiseacht agus cónaí faoi shaoirse laistigh de chríoch na mBallstát. Tá siad comhdhéanta de cheart shaoránaigh an Aontais gan constaicí a bheith rompu agus an ceart a bheith acu cóir chomhionann a fháil le náisiúnaigh i bhfeidhmiú na saorghluaiseachta, lena n‑áirítear a mhéid a bhaineann le buntáistí sóisialta, mar a shainmhínítear mar aon bhuntáiste ar dóchúil go n‑éascóidh sí an tsoghluaisteacht. Tá feidhm ag an gceart seo freisin le baill teaghlaigh shaoránaigh an Aontais mar a shainmhínítear i dTreoir 2004/38/CE ó Pharlaimint na hEorpa agus ón gComhairle in ábhair a bhaineann le scoláireachtaí, iontráil san oideachas, laghduithe ar chostais iompair phoiblí do theaghlaigh mhóra, táillí laghdaithe ar iompar poiblí do mhic léinn, agus táillí laghdaithe do chead isteach ar mhúsaeim. Áirítear sa chosaint a thugann forálacha an Chonartha maidir le saorghluaiseacht an ceart ar ainm atá luaite go dlíthiúil i mBallstát a bheith aitheanta i mBallstát eile. (4)Rialaigh Cúirt Bhreithiúnais an Aontais Eorpaigh (‘an Chúirt Bhreithiúnais’), go sonrach, go n‑éilítear ar Bhallstát gaol idir tuismitheoir agus leanbh a aithint chun críocha ceadú do leanbh an ceart a theachtadh, gan bhac, le gach tuismitheoir, aistriú agus cur fúthu faoi shaoirse laistigh de chríoch na mBallstát mar a rathaítear in Airteagal 21(1) CFAE, agus chun gach ceart a theachtadh a dhíorthaíonn an leanbh ó dhlí an Aontais. Ní éilítear le cásdlí na Cúirte Breithiúnais, áfach, ar Bhallstáit a aithint, chun críocha seachas feidhmiú na gceart a dhíorthaíonn an leanbh ó dhlí an Aontais, an gaol tuismitheora-linbh idir an leanbh agus na daoine a luaitear ar an deimhniú breithe tarraingthe suas ag údaráis Bhallstát eile amhail a bheith mar thuismitheoirí an linbh. (5)Faoi na Conarthaí, is ag na Ballstáit atá an inniúlacht chun rialacha substainteacha an dlí teaghlaigh a ghlacadh, amhail rialacha maidir le sainmhíniú ar theaghlach agus rialacha maidir le bunú tuismíocht linbh. Ach, de bhun Airteagal 81(3) CFAE, féadfaidh an tAontas bearta a dhéanamh a bhaineann le dlí an teaghlaigh le himpleachtaí trasteorann, go háirithe rialacha maidir le dlínse idirnáisiúnta, ar dhlí is infheidhme agus ar aitheantas do thuismíocht. (6)I gcomhréir le hinniúlacht an Aontais chun bearta a dhéanamh maidir le dlí an teaghlaigh le himpleachtaí trasteorann, tugadh cuireadh don Choimisiún in ‘Clár Stócólm na Comhairle Eorpaí 2010 – an Eoraip atá oscailte agus slán ag freastal ar shaoránaigh agus á gcosaint’ breithniú a dhéanamh ar na fadhbanna a bhíonn ann maidir le doiciméid stádais shibhialta agus an rochtain ar dhoiciméid den sórt sin ar chláir agus, i bhfianaise a thorthaí, tograí iomchuí a chur faoi bhráid agus breithniú a dhéanamh ar cibé an bhféadfadh nó nach bhféadfadh aitheantas frithpháirteach ar éifeachtaí na ndoiciméad stádas sibhialta a bheith iomchuí, i réimsí áirithe ar a laghad. Beartaíodh le Plean Gníomhaíochta an Choimisiúin lena gCuirtear Clár Stócólm chun Feidhme togra reachtach leis na foirmiúlachtaí a tharscaoileadh maidir le dlisteanú doiciméad idir Ballstáit agus an togra reachtach maidir le haitheantas frithpháirteach ar éifeachtaí doiciméad stádas sibhialta áirithe, lena n‑áirítear a mhéid a bhaineann le breith, tuismíocht agus uchtáil. (7)In 2010, d’fhoilsigh an Coimisiún Páipéar Glas dar teideal ‘Less bureaucracy for citizens: promoting free movement of public documents and recognition of the effects of civil status records’: [Níos lú maorlathais do shaoránaigh saorghluaiseacht na ndoiciméad poiblí a chur chun cinn agus aitheantas a thabhairt d’éifeachtaí na dtaifead um stádas sibhialta] trínar sheol sé comhairliúchán leathan maidir le hábhair a bhaineann le saorghluaiseacht na ndoiciméad poiblí agus le haithint éifeachtaí na dtaifead stádas sibhialta. I measc nithe eile, smaoinigh sé ar an bhféidearthacht deimhniú stádas sibhialta Eorpach a thabhairt isteach a d’éascódh aitheantas trasteorann ar stádas sibhialta san Aontas. Bhí sé mar aidhm leis an gcomhairliúchán rannchuidithe a bhailiú ó pháirtithe leasmhara agus ón bpobal d’fhonn beartas an Aontais a fhorbairt sna réimsí sin agus na tograí reachtacha ábhartha. In 2016, ghlac reachtóir an Aontais le Rialachán (AE) 2016/1191 maidir le saorghluaiseacht saoránach a chur chun cinn trí shimpliú a dhéanamh ar na ceanglais a bhaineann le doiciméid phoiblí áirithe a chur i láthair san Aontas Eorpach, lena n‑áirítear doiciméid maidir le breith, tuismíocht agus uchtáil. (8)Cé go bhfuil inniúlacht ag an Aontas chun bearta a dhéanamh maidir le dlí an teaghlaigh le himpleachtaí trasteorann amhail rialacha maidir le dlínse idirnáisiúnta, an dlí is infheidhme agus aitheantas do thuismíocht idir Ballstáit, go dáta níor ghlac an tAontas le forálacha sna réimsí sin a mhéid a bhaineann le tuismíocht. Tá forálacha na mBallstát infheidhme sna réimsí sin faoi láthair. (9)Ar leibhéal an Aontais, déileáiltear i roinnt ionstraimí Aontais le cearta áirithe leanaí in imthosca trasteorann, go háirithe Rialachán (CE) Uimh. 4/2009 ón gComhairle, Rialachán (AE) 650/2012 ó Pharlaimint na hEorpa agus ón gComhairle agus Rialachán (AE) Uimh. 2019/1111 ón gComhairle. Ach, ní áirítear sna Rialacháin sin forálacha maidir le bunú tuismíochta nó aitheantas do thuismíocht. A mhéid a bhaineann leis féin, áirítear i Rialachán (AE) 2016/1191 ó Pharlaimint na hEorpa agus ón gComhairle doiciméid phoiblí maidir le breith, tuismíocht agus uchtáil ina raon feidhme, ach déileáiltear sa Rialachán seo le barántúlacht agus teanga doiciméad den sórt sin agus ní le haitheantas a n‑ábhar nó a n‑éifeachtaí i mBallstát eile. (10)De thoradh ar éagmais forálacha Aontais maidir le dlínse idirnáisiúnta agus an dlí is infheidhme maidir le suí tuismíochta in imthosca trasteorann agus maidir le haitheantas do thuismíocht idir Ballstáit, d’fhéadfadh deacrachtaí a bheith ag teaghlaigh chun aitheantas a fháil do thuismíocht a leanaí chun gach críoch laistigh den Aontas, lena n‑áirítear i gcás ina n‑aistríonn siad chuig Ballstát eile nó ina bhfilleann siad ar a mBallstát tionscnaimh. (11)Díorthaíonn leanaí roinnt ceart ó thuismíocht, lena n‑áirítear an ceart ar aitheantas, ainm, náisiúntacht (i gcás ina rialáiltear é le ius sanguinis), cearta coimeádta ag, agus cearta rochtana ar, a dtuismitheoirí, cearta cothabhála, cearta comharbais agus an ceart go ndéanfar a dtuismitheoirí ionadaíocht dlí orthu. D’fhéadfadh neamhaitheantas i mBallstát ar thuismíocht a shuitear i mBallstát eile iarmhairtí díobhálacha tromchúiseacha a bheith aige ar chearta bunúsacha leanaí agus ar na cearta a dhíorthaíonn siad ón dlí náisiúnta. D’fhéadfadh sé teaghlaigh a spreagadh chun dlíthíocht a thosú ionas go n‑aithneofaí tuismíocht a linbh i mBallstát eile, cé go mbíonn torthaí neamhchinnte ag na himeachtaí sin agus baineann am agus costas suntasach leo do theaghlaigh agus do chórais bhreithiúnacha na mBallstát araon. I ndeireadh na dála, d’fhéadfaí teaghlaigh a dhíspreagadh ó fheidhmiú a gcirt chun saorghluaiseachta ar eagla nach dtabharfaí aitheantas do thuismíocht a linbh chun críocha cearta díorthaithe ón dlí náisiúnta i mBallstát eile. (12)In 2020, d’fhógair an Coimisiún bearta chun a áirithiú go dtabharfaí aitheantas don tuismíocht a shuitear i mBallstát i ngach aon Bhallstát eile. Cuireadh an tionscnamh sin san áireamh i Straitéis 2020 an Aontais Eorpaigh um Chomhionannas LGBTIQ agus i Straitéis 2021 an Aontais maidir le cearta an linbh mar phríomhbheart chun tacú leis an gcomhionannas agus le cearta leanaí. Chuir Parlaimint na hEorpa fáilte roimh thionscnamh an Choimisiúin ina Rún ó 2021 maidir le cearta LGBTIQ san Aontas agus ina Rún ó 2022 maidir le cosaint a thabhairt do chearta an linbh in imeachtaí sibhialta, riaracháin agus an dlí teaghlaigh. (13)Leis an Rialachán seo níor cheart go ndéanfaí difear do na cearta a dhíorthaíonn leanbh ó dhlí an Aontais, go sonrach na cearta a bhfuil teacht ag an leanbh orthu faoi dhlí an Aontais maidir le saorghluaiseacht, lena n‑áirítear Treoir 2004/38/CE. Mar shampla, is gá go n‑aithneodh Ballstáit cheana féin inniu gaol idir tuismitheoir agus leanbh chun críocha leanaí a cheadú, le gach ceann dá mbeirt tuismitheoirí, an ceart a fheidhmiú chun saorghluaiseachta agus cónaí laistigh de chríoch na mBallstát gan aon bhac, agus chun na cearta ar fad a dhíorthaíonn an leanbh sin ó dhlí an Aontais a fheidhmiú. Ní dhéantar foráil sa Rialachán seo maidir le haon choinníoll ná ceanglas breise maidir le feidhmiú na gceart sin. (14)De réir Airteagal 21 CFAE agus na reachtaíochta tánaistí lena mbaineann mar a léirmhínítear ag an gCúirt Bhreithiúnais é, ní féidir an urraim d’fhéiniúlacht náisiúnta Ballstáit de réir Airteagal 4(2) CFAE agus beartas poiblí Ballstáit feidhmiú mar údar chun diúltú d’aitheantas a thabhairt do ghaol idir tuismitheoir agus leanbh idir leanaí agus a dtuismitheoirí comhghnéis chun críoch fheidhmiú na gceart a dhíorthaíonn leanbh ó dhlí an Aontais. Ina theannta sin, chun críoch fheidhmiú na gceart sin, is féidir cruthúnas ar thuismíocht a chur i láthair trí mheán ar bith. Dá bhrí sin, níl Ballstát i dteideal ceangal a chur ar dhuine na fianuithe dá bhforáiltear sa Rialachán seo a ghabhann le cinneadh cúirte ná ionstraim bharántúil um thuismíocht, ná an Deimhniú Eorpach Tuismíochta a chruthaítear leis an Rialachán seo a chur i láthair, i gcás ina ndéanann an duine cearta a dhíorthaíonn leanbh ó dhlí an Aontais a agairt, i gcomhthéacs fheidhmiú na gceart chun saorghluaiseachta. Mar sin féin, níor cheart go gcuirfeadh sé sin cosc ar dhuine roghnú an fianú ábhartha nó Deimhniú Eorpach Tuismíochta a chur i láthair freisin i gcásanna den sórt sin dá bhforáiltear sa Rialachán seo. Lena áirithiú go gcuirtear saoránaigh an Aontais agus a dteaghlach ar an eolas nach ndéantar difear do na cearta a dhíorthaíonn leanbh ó dhlí an Aontais leis an Rialachán seo, ba cheart a áireamh i bhfoirmeacha na bhfianuithe agus an Deimhnithe Eorpaigh Tuismíochta atá i gceangal leis an Rialachán seo ráiteas ina sonraítear nach ndéanann an fianú ábhartha ná an Deimhniú Eorpach Tuismíochta difear do na cearta a dhíorthaíonn leanbh ó dhlí an Aontais, go háirithe na cearta atá ag an leanbh sin faoi dhlí an Aontais maidir le saorghluaiseacht, agus, chun feidhmiú na gceart den chineál sin, féadfar cruthúnas maidir leis an ngaol idir tuismitheoir agus leanbh a chur in iúl trí mhodh ar bith.

(15)Níor cheart go ndéanfaí difear leis an Rialachán seo do Rialachán (AE) 2016/1191 ó Pharlaimint na hEorpa agus ón gComhairle i leith doiciméad poiblí maidir le breith, tuismíocht agus uchtáil, go háirithe a mhéid a bhaineann le cur i láthair ag saoránaigh cóipeanna deimhnithe agus úsáid údaráis na mBallstát as Córas Faisnéise an Mhargaidh Inmheánaigh (‘IMI’) má bhíonn amhras réasúnach orthu maidir le barántúlacht doiciméad poiblí um breith, tuismíocht nó uchtáil nó a gcóip dheimhnithe a cuireadh ina láthair dóibh. (16)Éilítear in Airteagal 2 de Choinbhinsiún na Náisiún Aontaithe um Chearta an Linbh an 20 Samhain 1989 (‘Coinbhinsiún na Náisiún Aontaithe um Chearta an Linbh’) ar Stáit Rannpháirteacha cearta leanaí a urramú agus a áirithiú go gcosnaítear iad gan idirdhealú de chineál ar bith, agus chun gach beart iomchuí ábhartha a ghlacadh lena áirithiú go dtugtar cosaint don leanbh in aghaidh gach cineál idirdhealaithe nó pionóis ar bhonn imthosca thuismitheoirí an linbh. Faoi Airteagal 3 den Choinbhinsiún sin, i ngach gníomhaíocht a dhéanann cúirteanna agus comhlachtaí reachtacha, i measc eile, is gá go mbeadh leas an linbh ina phríomhthosaíocht. (17)Ba cheart go mbeadh feidhm ag aon tagairt do ‘leas an linbh’ sa Rialachán seo maidir le leanaí de réir bhrí Airteagal 1 de Choinbhinsiún na Náisiún Aontaithe um Chearta an Linbh an 20 Samhain 1989 (‘Coinbhinsiún na Náisiún Aontaithe um Chearta an Linbh’), is é sin, leanaí atá faoi bhun 18 mbliana d’aois, ach amháin, faoin dlí is infheidhme maidir leis an leanbh, i gcás ina slánaítear lán‑aois níos luaithe. Ba cheart aon tagairt do ‘leas an linbh’ sa Rialachán seo a léirmhíniú freisin i bhfianaise Airteagal 24 de Chairt um Chearta Bunúsacha an Aontais Eorpaigh (‘an Chairt’) agus Airteagal 3 agus Airteagal 12 de Choinbhinsiún na Náisiún Aontaithe um Chearta an Linbh mar a chuirtear chun feidhme iad leis an dlí náisiúnta. Ba cheart go dtuigfí aon tagairt do ‘leasanna an linbh’ sa Rialachán seo amhail a bheith ag tagairt do leas an linbh agus do leasanna leanaí cibé aois atá siad. (18)Leagtar síos in Airteagal 8 den Choinbhinsiún chun Cearta an Duine agus Saoirsí Bunúsacha a Chosaint an 4 Samhain 1950 (‘Coinbhinsiún na hEorpa um Chearta an Duine’) an ceart do mheas ar an saol príobháideach agus ar shaol an teaghlaigh, agus foráiltear in Airteagal 1 de Phrótacal Uimh. 12 leis an gCoinbhinsiún sin gur gá teachtadh aon cheart a leagtar amach sa dlí a shlánú gan idirdhealú ar aon fhoras, lena n‑áirítear breith. Léirmhínigh an Chúirt Eorpach um Chearta an Duine Airteagal 8 den Choinbhinsiún amhail ag éileamh ar gach Stát laistigh dá dhlínse chun aitheantas a thabhairt don ghaol idir tuismitheoir agus leanbh a dhéantar ar an gcoigríoch idir leanbh a bheirtear trí mháthairionadaíocht agus an tuismitheoir bitheolaíochta atá beartaithe, agus chun foráil a dhéanamh maidir le sásra chun aitheantas a thabhairt sa dlí don ghaol idir tuismitheoir agus leanbh leis an tuismitheoir bitheolaíochta atá beartaithe (mar shampla trí uchtáil an linbh). (19)Dheimhnigh an Chúirt Bhreithiúnais, mar gheall ar shaintréithe fíor‑riachtanacha dhlí an Aontais, go bhfuil gá le líonra struchtúraithe prionsabal, rialacha agus gaolmhaireachtaí dlí idirspleácha a nascann an tAontas agus a Bhallstáit, agus a nascann a Bhallstáit lena chéile. Tá an struchtúr dlí seo bunaithe ar an mbuntuiscint a roinneann gach Ballstát le gach Ballstát eile, agus aithnítear ann go roinneann siad é, le sraith rialacha comhchoiteanna ar a bhfuil an tAontas bunaithe, mar a luaitear in Airteagal 2 CAE. Tuigtear leis an mbuntuiscint sin agus tugtar údar ann don iontaoibh fhrithpháirteach idir na Ballstáit go n‑aithneofar na luachanna sin. (20)De bhun Airteagal 2 den Chonradh ar an Aontas Eorpach (‘CAE’), tá comhionannas agus neamh‑idirdhealú i measc na luachanna ar a bhfuil an tAontas bunaithe agus atá coiteann i measc gach Ballstát. In Airteagal 21 den Chairt toirmeasctar idirdhealú ar fhorais, i measc nithe eile, breithe. Déantar foráil in Airteagal 3 CAE agus in Airteagal 24 den Chairt maidir le cosaint cheart an linbh, agus déantar foráil in Airteagal 7 maidir le ceart gach duine go ndéanfar a saol príobháideach agus saol a dteaghlaigh a urramú. (21)I gcomhréir le forálacha na gcoinbhinsiún idirnáisiúnta agus le dlí an Aontais, ba cheart go n‑áiritheofaí leis an Rialachán seo go mbíonn teacht ag leanaí ar a gcearta agus go gcothaítear a stádas dlíthiúil in imthosca trasteorann gan idirdhealú. Chuige sin, agus i bhfianaise chásdlí na Cúirte Breithiúnais, lena n‑áirítear maidir le hiontaoibh fhrithpháirteach idir Ballstáit, agus an Chúirt Eorpach um Chearta an Duine, ba cheart go gcumhdófaí leis an Rialachán seo an t‑aitheantas i mBallstát ar an tuismíocht a shuitear i mBallstát eile ainneoin an chaoi ar gineadh nó ar rugadh an leanbh ainneoin cineál teaghlaigh an linbh, agus lena n‑áirítear uchtáil intíre. Dá bhrí sin, faoi réir chur i bhfeidhm na rialacha maidir le dlí is infheidhme an Rialacháin seo, ba cheart go gcumhdófaí leis an Rialachán seo an t‑aitheantas i mBallstát ar an tuismíocht mar a shuitear í i mBallstát eile de leanbh le tuismitheoirí comhghnéis. Ba cheart go gcumhdófaí freisin sa Rialachán seo aitheantas i mBallstát ar thuismíocht linbh arna uchtáil go hintíre i mBallstát eile faoi na rialacha lena rialaítear uchtáil intíre sa Bhallstát sin. (22)Chun a aidhmeanna a bhaint amach, is gá agus is iomchuí go dtabharfaí le chéile sa Rialachán seo rialacha comhchoiteanna maidir le dlínse, an dlí is infheidhme, aitheantas nó, de réir mar a bheidh, glacadh le cinntí cúirte agus ionstraimí barántúla maidir le tuismíocht chomh maith le rialacha maidir le cruthú Deimhniú Eorpach Tuismíochta in ionstraim dlí de chuid an Aontais atá ceangailteach agus is infheidhme go díreach. (23)Cumhdaítear sa Rialachán seo ‘ábhair shibhialta’, lena n‑áirítear imeachtaí cúirte sibhialta agus na cinntí as a n‑eascraíonn maidir le tuismíocht, agus ionstraimí barántúla maidir le tuismíocht. Ba cheart an téarma ‘ábhair shibhialta’ a léirmhíniú go féinrialaitheach, i gcomhréir le cásdlí na Cúirte Breithiúnais atá bunaithe. Ba cheart é a mheas mar choincheap neamhspleách lena léirmhíniú trí thagairt, ar an gcéad dul síos, do chuspóir agus do scéim an Rialacháin seo agus, ar an dara dul síos, do phrionsabail ghinearálta a eascraíonn as corpas na gcóras dlí náisiúnta. Ba cheart an téarma ‘ábhair shibhialta’ a léirmhíniú dá bhrí sin amhail is gur féidir é a shíneadh chuig bearta freisin a d’fhéadfadh teacht faoin dlí poiblí, ó thaobh chóras dlí Ballstáit. (24)Chun críocha an Rialacháin seo, féadfaidh tuismíocht, dá dtagraítear amhail gaol teaghlaigh freisin, a bheith bitheolaíoch, géiniteach, le huchtú nó le hoibriú an dlí. Chun críocha an Rialacháin seo freisin, is éard ba cheart a chiallódh tuismíocht, an gaol idir tuismitheoir agus leanbh arna bunú faoin dlí, agus ba cheart go gcumhdófaí léi freisin stádas dlíthiúil de bheith mar leanbh ag tuismitheoir nó tuismitheoirí áirithe. Ba cheart go gcumhdófaí leis an Rialachán seo tuismíocht arna bunú i mBallstát de mhionaoisigh agus daoine fásta araon, lena n‑áirítear leanbh éagtha agus leanbh gan bhreith, bíodh sin do thuismitheoir aonair, do lánúin de facto, do lánúin phósta nó do lánúin i ngaol a bhfuil éifeachtaí inchomparáide aici faoin dlí is infheidhme maidir le gaol den sórt sin, amhail páirtnéireacht chláraithe. Ba cheart go mbeadh feidhm ag an Rialachán seo ainneoin náisiúntacht an linbh a bhfuil a thuismíocht le bunú, agus ainneoin náisiúntacht thuismitheoirí an linbh. Ba cheart an téarma ‘tuismitheoir’ a thuiscint sa Rialachán seo, mar is infheidhme, amhail ag tagairt don tuismitheoir dlíthiúil, an tuismitheoir beartaithe, an duine a éilíonn gur tuismitheoir iad nó an duine a éilíonn an leanbh tuismíocht ina leith. (25)Níor cheart go mbeadh feidhm ag an Rialachán seo maidir le tuismíocht a shuí i mBallstáit i gcás intíre nach bhfuil aon ghné thrasteorann i gceist leis. Níor cheart go n‑áireofaí forálacha sa Rialachán seo dá bhrí sin maidir le dlínsí nó dlí is infheidhme maidir le tuismíocht a shuí in imthosca intíre, amhail tuismíocht linbh mar thoradh ar uchtáil intíre i mBallstát. Ach, d’fhonn cearta leanaí a choimirciú gan idirdhealú in imthosca trasteorann mar a leagtar síos sa Chairt, agus prionsabal na hiontaoibhe frithpháirtí idir Ballstáit arna dheimhniú ag an gCúirt Bhreithiúnais á chur i bhfeidhm, ba cheart go mbeadh feidhm ag forálacha an Rialacháin seo maidir le haithint nó, de réir mar a bheidh, glacadh le, cinntí cúirte agus ionstraimí barántúla i leith tuismíochta maidir le haitheantas do thuismíocht a shuitear i mBallstát in imthosca intíre, amhail an tuismíocht a shuitear i mBallstát mar thoradh ar uchtáil intíre sa Bhallstát sin. Ba cheart go mbeadh feidhm ag forálacha an Rialacháin seo a bhaineann le fianú ábhartha agus an Deimhniú Eorpach Tuismíochta freisin dá bhrí sin a mhéid a bhaineann le tuismíocht a shuitear i mBallstát in imthosca intíre, amhail mar thoradh ar uchtáil intíre i mBallstát. (26)Chun críocha an Rialacháin seo, uchtáil intíre i mBallstát is ea uchtáil sa Bhallstát céanna a bhfuil gnáthchónaí ar an leanbh agus an tuismitheoir nó na tuismitheoirí uchtála agus i gcás ina gcruthaíonn an uchtáil gaolmhaireacht bhuan idir tuismitheoir agus leanbh. D’fhonn traidisiúin dhlí dhifriúla na mBallstát a chur san áireamh, ba cheart go gcumhdófaí leis an Rialachán seo uchtáil intíre i mBallstát i gcás ina mbíonn foirceannadh na gaolmhaireachta dlíthiúla idir an leanbh agus an teaghlach tionscnaimh (uchtáil iomlán) chomh maith le huchtáil intíre i mBallstát mar thoradh ar an uchtáil nach bhfuil foirceannadh na gaolmhaireachta dlíthiúla idir an leanbh agus an teaghlach tionscnaimh (uchtáil shimplí) mar thoradh air. (27)Maidir le huchtáil idir tíortha, i gcás ina bhfuil gnáthchónaí ag an leanbh agus an tuismitheoir nó na tuismitheoirí uchtála i Stáit dhifriúla, rialaítear í le Coinbhinsiún na Háige 1993 maidir le Cosaint Leanaí agus Comhar i leith Uchtála idir Tíortha, a bhfuil gach Ballstát ina bpáirtithe leis. Níor cheart go mbeadh feidhm ag an Rialachán seo maidir le huchtáil idir tíortha, ainneoin má tá dhá Bhallstát nó Ballstát agus tríú Stáit i gceist, agus ainneoin go bhfuil nó nach bhfuil uchtáil idir tíortha cumhdaithe ag Coinbhinsiún na Háige. (28)Cé go bhfuil bunú agus aitheantas do thuismíocht i gcomhréir leis an Rialachán seo ábhartha maidir le réimsí eile dlí sibhialta, ba cheart raon feidhme an Rialacháin seo a theorannú chuig dlínse, an dlí is infheidhme, cinntí a aithint agus glacadh le hionstraimí barántúla a bhaineann le tuismíocht. Ar mhaithe le soiléireacht, ba cheart breathnú ar réimsí eile den dlí sibhialta amhail nasc a bheith acu le tuismíocht a eisiamh go sainráite ó raon feidhme an Rialacháin seo. (29)Go háirithe, níor cheart go mbeadh feidhm ag na rialacha maidir le dlínse, an dlí is infheidhme, aitheantas ar chinntí agus glacadh le hionstraimí barántúla a leagtar amach sa Rialachán seo maidir le cearta cothabhála, arna rialú le Rialachán (CE) Uimh. 4/2009 ón gComhairle; cearta comharbais, arna rialú le Rialachán (AE) Uimh. 650/2012 ó Pharlaimint na hEorpa agus ón gComhairle; nó ábhair a bhaineann le freagracht tuismitheoirí, arna rialú le Rialachán (AE) 2019/1111 ón gComhairle. Mar sin féin, mar gheall gur gá tuismíocht linbh a réiteach mar réamhcheist sula réitítear ábhair um fhreagracht tuismíochta, cothabhála nó comharbais a mhéid a bhaineann leis an leanbh, ba cheart go n‑éascódh an Rialachán seo cur i bhfeidhm ionstraimí an Aontais thuasluaite maidir le dlí an teaghlaigh agus comharbas. (30)Níor cheart go mbeadh feidhm ag an Rialachán seo maidir le réamhcheisteanna amhail pósadh nó gaol a bheith ann, a bailíocht nó í a aithint a mheastar de réir an dlí is infheidhme maidir léi go bhfuil éifeachtaí inchomparáide aici, a mba cheart í a rialú go leanúnach ag dlí náisiúnta na mBallstát, lena n‑áirítear a rialacha maidir le dlí idirnáisiúnta príobháideach agus, i gcás inarb ábhartha, le cásdlí na Cúirte Breithiúnais maidir le saorghluaiseacht. (31)Ba cheart na ceanglais chun tuismíocht a thaifeadadh i gclár a eisiamh ó raon feidhme an Rialacháin seo. Ba cheart, dá bhrí sin, gurb í dlí an Bhallstáit sin ina choinnítear an clár a chinnfidh cé na coinníollacha dlíthiúla faoinar gá an taifeadadh a dhéanamh agus cén chaoi a dhéantar an taifeadadh, agus cé na húdaráis atá i gceannas ar a sheiceáil go gcomhlíontar na ceanglais ar fad agus go bhfuil an doiciméadacht ar fad a chuirtear i láthair nó a shuitear leordhóthanach agus go bhfuil an fhaisnéis is gá inti. D’fhonn dúbláil doiciméad a sheachaint, ba cheart go nglacfadh na húdaráis chlárúcháin náisiúnta leis na doiciméid arna dtarraingt suas i mBallstát eile ag na húdaráis inniúla a ndéantar foráil maidir lena gciorclaíocht sa Rialachán seo. Go háirithe, ba cheart gur deimhniú bailí a bheadh sa Deimhniú Eorpach Tuismíochta arna eisiúint faoin Rialachán seo maidir le tuismíocht a thaifeadadh i gclár ábhartha Ballstáit. Mar gheall gur gá go mbeadh an nós imeachta chun Deimhniú Eorpach Tuismíochta agus a ábhair agus a éifeachtaí a eisiúint a bheith aonfhoirmeach i ngach Ballstát mar a leagtar amach sa Rialachán seo, ba cheart an Deimhniú Eorpach Tuismíochta a eisiúint i gcomhréir leis na rialacha maidir le dlínse agus dlí is infheidhme a leagtar síos sa Rialachán seo, níor cheart go n‑éileodh na húdaráis atá bainteach sa chlárú go ndéanfaí an Deimhniú Eorpach Tuismíochta a thrasuí i dtosach i ndoiciméad náisiúnta maidir le tuismíocht. Ní chuireann sé seo bac ar na húdaráis lena mbaineann san fhoirm chlárúcháin ó na coinníollacha a dheimhniú is gá chun barántúlacht an Deimhnithe Eorpaigh Tuismíochta a shuí nó ó iarraidh ar an duine a bhfuil iarratas á dhéanamh aige ar chlárúchán chun faisnéis bhreise den sórt sin a sholáthar agus is gá faoi dhlí an Bhallstáit ina gcoinnítear an clár, ar choinníoll nach bhfuil an fhaisnéis san áireamh cheana féin sa Deimhniú Eorpach Tuismíochta. Féadfaidh an t‑údarás inniúil a thabhairt le fios don duine a bhfuil iarratas á dhéanamh acu ar chlárúchán conas is féidir an fhaisnéis atá in easnamh a sholáthar. Maidir le héifeachtaí a bhaineann le taifeadadh tuismíochta i gclár (mar shampla, ag brath ar an dlí náisiúnta, cibé an suitear tuismíocht sa chlárú nó mura soláthraíonn sé ach fianaise maidir le tuismíocht a bunaíodh cheana féin) ba cheart iad a eisiamh ó raon feidhme an Rialacháin seo agus iad a chinneadh le dlí an Bhallstáit ina gcoinnítear an clár. (32)Níor cheart go mbeadh feidhm ag an Rialachán seo maidir le haitheantas do chinntí cúirte arna dtabhairt i dtríú Stát maidir le tuismíocht ná, de réir mar a bheidh, glacadh le hionstraimí barántúla maidir le tuismíocht tarraingthe suas nó cláraithe i dtríú Stát. Ba cheart go bhfanfadh aitheantas nó glacadh doiciméad den sórt sin fós faoi réir dhlí náisiúnta gach Ballstáit. (33)Ba cheart go gciallódh tuismíocht an ghaolmhaireacht idir leanbh agus gach tuismitheoir a shuí go dlíthiúil, agus ba cheart go dtuigfí go n‑áireofaí leis tuismíocht a shuí i ndiaidh maímh lena gconspóidtear tuismíocht a suíodh roimhe sin. I gcás inarb ábhartha, ba cheart go mbeadh feidhm ag an Rialachán seo freisin maidir le múchadh nó foirceannadh tuismíochta. (34)D’ainneoin na ndifríochtaí i ndlíthe náisiúnta, is iondúil go suitear an tuismíocht le hoibriú an dlí nó trí ghníomh údaráis inniúil. Áirítear le samplaí de shuí tuismíochta le hoibriú an dlí tuismíocht trí bhreith a mhéid a bhaineann leis an duine a shaolaíonn an leanbh, agus tuismíocht trí thoimhde dlíthiúil a mhéid a bhaineann le céile nó páirtí cláraithe an duine a shaolaíonn an leanbh. Áirítear le samplaí de thuismíocht a shuí trí ghníomh údarás inniúil tuismíocht a shuí trí chinneadh cúirte (amhail uchtáil, nó in imeachtaí i gcás ina bhfuil tuismíocht conspóidte, nó in imeachtaí i gcás ina n‑éilítear tuismíocht, mar shampla trí sheilbh an stáit a chruthú), trí ghníomhas nótaire (mar shampla, in uchtáil nó i gcás nach bhfuil an leanbh saolaithe go fóill), trí chinneadh riaracháin (mar shampla, i ndiaidh aitheantas d’atharthacht) nó trí chlárú. Is iondúil go gcláraítear tuismíocht sa chlár sibhialta, pearsanta nó daonra. Is féidir fianaise tuismíochta a sholáthar tríd an doiciméad lena suitear an tuismíocht (amhail an cinneadh cúirte, an gníomhas nótaire nó an cinneadh riaracháin lena suitear tuismíocht). Ach, is minice a sholáthraítear fianaise ar thuismíocht trí chlárú na tuismíochta sa chlár féin, trí shliocht ón gclár ábhartha nó trí dheimhniú ina bhfuil an fhaisnéis chláraithe sa chlár ábhartha (amhail deimhniú breithe nó deimhniú tuismíochta).

(35)Tá feidhmiú réidh agus ceart réimse ceartais Aontais agus córais dhlíthiúla agus traidisiúin dhifriúla Ballstát á n‑urramú bunúsach don Aontas. Chuige sin, ba cheart iontaoibh fhrithpháirteach i gcórais cheartais a chéile a fheabhsú a thuilleadh. (36)Chun aitheantas do chinntí cúirte agus d’ionstraimí barántúla maidir le hábhair thuismíochta, ba cheart go leagfaí síos sa Rialachán seo rialacha dlínse aonfhoirmeacha maidir le suí tuismíocht a bhfuil gné thrasteorann i gceist léi. Ba cheart go soiléireofaí sa Rialachán seo freisin an ceart atá ag leanaí faoi bhun 18 mbliana d’aois chun deis a fháil a dtuairimí a chur in iúl in imeachtaí a bhfuil siad faoina réir. (37)Níor cheart go ndéanfaí difear leis an Rialachán seo don cheist maidir le cé na húdaráis laistigh de gach Ballstát atá inniúil chun déileáil le hábhair thuismíochta (cúirteanna, údaráis riaracháin, nótairí, cláir nó údaráis eile, mar shampla). (38)Ba cheart go n‑urramófaí leis an Rialachán seo na córais dhifriúla chun déileáil le hábhair thuismíochta sna Ballstáit. A mhéid a bhaineann le ‘hionstraimí barántúla’, is minic a chumhachtaíonn Ballstáit údaráis amhail nótairí, údaráis riaracháin nó cláraitheoirí chun ionstraimí barántúla a tharraingt suas lena suitear tuismíocht le héifeacht dhlíthiúil cheangailteach sa Bhallstát ina tarraingíodh suas iad nó inar cláraíodh iad (ionstraimí barántúla a bhfuil éifeacht dhlíthiúil cheangailteach leo), nó chun ionstraimí barántúla a tharraingt suas nach bhfuil aon éifeacht dhlíthiúil cheangailteach leo sa Bhallstát ina tarraingíodh suas iad nó inar cláraíodh iad ach a bhfuil éifeachtaí fianaiseacha acu sa Bhallstát sin (‘ionstraimí barántúla gan aon éifeacht dhlíthiúil cheangailteach’). Tá an téarma ‘cumhachtú’ sa Rialachán seo le léirmhíniú go féinrialaitheach i gcomhréir leis an sainmhíniú ar ‘ionstraim bharántúil’ a mbaintear úsáid as go cothrománach in ionstraimí an Aontais agus i bhfianaise chuspóirí an Rialacháin seo. (39)Chun leas an linbh a chosaint, ba cheart go gcinnfí dlínse de réir chritéar na gaireachta. Dá dhroim sin, ba cheart go mbeadh dlínse, nuair is féidir, ag an mBallstát ina bhfuil gnáthchónaí ar an leanbh. Chun rochtain an linbh ar an gceartas i mBallstát a éascú, áfach, ba cheart go ndeonófaí dlínse mhalartach chomh maith don Bhallstát lena ngabhann náisiúntacht an linbh, don Bhallstát ina bhfuil gnáthchónaí ar an bhfreagróir (an duine a maíonn an leanbh tuismíocht ina leith, mar shampla), don Bhallstát ina bhfuil gnáthchónaí ar dhuine de na tuismitheoirí, don Bhallstát lena ngabhann náisiúntacht aon duine de na tuismitheoirí nó don Bhallstát inar saolaíodh an leanbh. (40)I gcomhréir le cásdlí na Cúirte Breithiúnais, ní mór áit ghnáthchónaithe an linbh a shuí ar bhonn na n‑imthosca go léir a bhaineann go sonrach le gach cás ar leith. Anuas ar láithreacht fhisiciúil an linbh i gcríoch Ballstáit, ní mór fachtóirí eile a roghnú a bhfuil ar a gcumas é a léiriú nach bhfuil an láithreacht sin in aon chaoi sealadach ná eadrannach agus go léiríonn sí leibhéal éigin chomhtháthaithe an linbh i dtimpeallacht shóisialta agus teaghlaigh, a fheidhmíonn sa chleachtas mar an áit atá i lár shaol an linbh sin. Áirítear leis na fachtóirí sin fad, rialtacht coinníollacha agus cúiseanna maidir le fanacht an linbh i gcríoch Ballstáit lena mbaineann agus náisiúntacht an linbh, leis na fachtóirí ábhartha ag athrú de réir aois an linbh lena mbaineann. Áirítear leo áit agus coinníollacha thinreamh an linbh ar scoil, agus an teaghlach agus caidrimh shóisialta an linbh sa Bhallstát. Féadfar rún na dtuismitheoirí chun socrú leis an leanbh i mBallstát ar leith a chur san áireamh chomh maith i gcás ina léirítear an rún sin trí chéimeanna inláimhsithe, amhail áit chónaithe a cheannach nó a fháil ar léas sa Bhallstát lena mbaineann. Os a choinne sin, níl náisiúntacht an duine a shaolaíonn an leanbh ná iarchónaitheacht an duine sin sa Bhallstát a gcuirtear an cás os comhair cúirte ann ábhartha, agus ní leor an fíoras gur rugadh an leanbh sa Bhallstát sin agus go sealbhaíonn sé náisiúntacht an Bhallstáit sin. (41)I gcás ina dtagraíonn an Rialachán seo do náisiúntacht mar nascfhachtóir chun críocha dlínse nó an dlí is infheidhme, is réamhcheist é an cheist maidir le conas leanbh nó duine fásta ag a bhfuil náisiúntachtaí éagsúla a mheas a thiteann laistigh de raon feidhme an Rialacháin seo agus ba cheart é a fhágáil don dlí náisiúnta, lena n‑áirítear, i gcás inarb infheidhme, coinbhinsiúin idirnáisiúnta, agus prionsabail ghinearálta an Aontais Eorpaigh a bheith á gcomhlíonadh go hiomlán. Chun críocha an Rialacháin seo, féadfaidh leanbh nó tuismitheoir ag a bhfuil níos mó ná náisiúntacht amháin cúirt nó dlí aon cheann de na Ballstáit a roghnú a bhfuil náisiúntacht de á sealbhú aige nó aici tráth a thabharfar an cás os comhair cúirte nó tráth a bhunófar an tuismíocht. (42)I gcás nach bhféadfar dlínse a shuí bunaithe ar fhorais mhalartacha dlínse ghinearálta, ba cheart go mbeidh dlínse ag cúirteanna an Bhallstáit a mbeidh an leanbh i láthair ann. Leis an riail láithreachta sin, ba cheart, go háirithe, go mbeadh cúirteanna Ballstáit in ann dlínse a fheidhmiú maidir le leanaí náisiúnta tríú tír, lena n‑áirítear iarratasóirí ar chosaint idirnáisiúnta nó tairbhithe cosanta idirnáisiúnta amhail leanaí dídeanaithe agus leanaí a easáitíodh go hidirnáisiúnta mar gheall ar shuaitheadh a tharlaíonn ina Stát ina bhfuil gnáthchónaí orthu. (43)I gcás nach bhfuil dlínse ag aon chúirt Bhallstáit de bhun an Rialacháin seo, ba cheart dlínse a chinneadh, i ngach Ballstát, de réir dhlíthe an Bhallstáit sin, lena n‑áirítear na hionstraimí idirnáisiúnta atá i bhfeidhm sa Bhallstát sin. (44)Chun staideanna ina séantar an ceartas a leigheas, ba cheart don Rialachán seo foráil a dhéanamh maidir le forum necessitatis lena gceadaítear do chúirt Ballstáit, ar bhonn eisceachtúil, rialú ar cheist tuismíochta a bhfuil dlúthbhaint aici le tríú Stát. Féadfar a mheas go bhfuil bonn eisceachtúil den sórt sin ann sa chás go mbeadh sé dodhéanta imeachtaí a thionscnamh sa tríú Stát atá i gceist, mar gheall ar chogadh sibhialta mar shampla, nó i gcás nach bhféadfaí a bheith ag súil leis go réasúnach go ndéanfadh an leanbh nó páirtí leasmhar eile tús a chur leis na himeachtaí, nó na himeachtaí sin a sheoladh, sa Stát sin. Níor cheart dlínse atá bunaithe ar forum necessitatis a fheidhmiú, áfach, ach amháin má tá nasc leordhóthanach ag an gcás le Ballstát na cúirte a dtugtar os a comhair é. (45)Ar mhaithe le geilleagar nós imeachta agus le héifeachtacht nós imeachta, má bhraitheann toradh imeachtaí os comhair cúirt Bhallstáit nach bhfuil dlínse faoin Rialachán seo aige ar cheist theagmhasach a thiteann faoi raon feidhme an Rialacháin seo a chinneadh, níor cheart go gcoiscfeadh an Rialachán seo cúirteanna an Bhallstáit sin ar an gceist sin a chinneadh. Dá bhrí sin, más ionann cuspóir na n‑imeachtaí, mar shampla, agus díospóid chomharbais nach mór an gaol idir an duine éagtha agus an leanbh a shuí ina leith chun críocha na n‑imeachtaí sin, ba cheart go gceadófaí don Bhallstát a bhfuil dlínse aige maidir leis an díospóid chomharbais an cheist sin a chinneadh do na himeachtaí sin ar feitheamh, ainneoin dlínse a bheith aige nó gan a bheith maidir le hábhair tuismíochta faoin Rialachán seo. Ba cheart go ndéanfaí aon chinneadh den sórt sin i gcomhréir leis an dlí is infheidhme arna ainmniú ag an Rialachán seo agus níor cheart go mbeidh éifeachtaí aige ach amháin ar na himeachtaí dár ndearnadh é. (46)Ar mhaithe le feidhmiú comhchuí ceartais, ba cheart a sheachaint go dtabharfaí cinntí atá ar neamhréir i mBallstáit eile. Chuige sin, ba cheart don Rialachán seo foráil a dhéanamh maidir le rialacha nós imeachta ginearálta atá cosúil leis na cinn a bhaineann le hionstraimí Aontais eile i réimse an chomhair bhreithiúnaigh in ábhair shibhialta. (47)Is riail nós imeachta amháin den sórt sin é riail lis pendens, gur cheart go mbeadh feidhm aige dá dtabharfaí an cás tuismíochta céanna os comhair cúirteanna éagsúla i mBallstáit éagsúla. Ba cheart don riail sin cinneadh a dhéanamh maidir leis an gcúirt ar cheart di dul ar aghaidh le déileáil leis an gcás tuismíochta. (48)Ba cheart don Rialachán seo an t‑am a mheastar go dtabharfar cás os comhair cúirte a shainiú chun críocha an Rialacháin seo. I bhfianaise an dá chóras éagsúla atá sna Ballstáit, a cheanglaíonn go ndéantar an doiciméad a thionscnaíonn na himeachtaí a sheirbheáil ar an bhfreagróir ar dtús, nó a thaisceadh leis an gcúirt ar dtús, ba cheart dó a bheith leordhóthanach gur glacadh an chéad chéim faoin dlí náisiúnta, ar choinníoll nár theip ar an iarratasóir ina dhiaidh sin aon chéimeanna a ghlacadh, a raibh sé de cheangal air nó uirthi a ghlacadh faoi dhlí náisiúnta, chun go nglacfaí an dara céim. (49)Ba cheart d’imeachtaí ar shuí tuismíochta faoin Rialachá